Pasangan kekasih bocor tayar, calar kereta abang dicekup
Oleh AZMI NORDIN

23 Januari 2023, 2:45 pm
AMPANG JAYA – Tindakan sepasang kekasih membocorkan tayar, memecah lampu dan mencalarkan kereta abang ipar mereka memakan diri apabila dapat ditahan di Taman Lembah Maju, di sini, semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, mangsa mendapati keretanya dirosakkan pada pukul 8.30 pagi di kawasan perumahan sama, kelmarin.
Menurut beliau, mangsa mendapati empat tayar kereta jenis Mercedes Benz A200 miliknya dibocorkan, kedua-dua lampu bahagian belakang dipecahkan selain kesan calar di seluruh kereta.
“Bertindak atas maklumat, polis menangkap seorang lelaki dan wanita yang merupakan pasangan kekasih berusia 45 tahun di Taman Lembah Maju.
“Pemeriksaan mendapati mereka positif Benzo. Polis merampas pemutar skru dan kunci kereta yang digunakan suspek ketika melakukan perbuatan khianat itu,” katanya dalam kenyataan hari ini.
Menurut Mohamad Farouk, suspek lelaki yang merupakan mekanik mempunyai tiga rekod jenayah, manakala pasangannya tidak bekerja dan mempunyai satu rekod jenayah.

Tambah beliau, punca kejadian disebabkan mangsa memarahi suspek kerana datang ke rumahnya dalam keadaan mabuk dan membuat bising.
“Tujuan suspek pergi ke rumah mangsa adalah untuk berjumpa dengan kakaknya.
“Kedua-dua suspek direman selama empat hari sehingga Khamis ini dan kes disiasat di bawah Seksyen 427 Kanun Keseksaan,” ujarnya. – KOSMO! ONLINE.


Toh Puan Mahani meninggal dunia
Oleh KOSMO!

23 Januari 2023, 2:42 pm
PETALING JAYA – Isteri bekas Menteri Kewangan, Tun Daim Zainuddin, Toh Puan Mahani Idris dilaporkan meninggal dunia, malam tadi.
Jenazah difahamkan telah disemadikan di Tanah Perkuburan Islam Bukit Kiara sebentar tadi.
Punca beliau meninggal dunia bagaimanapun masih tidak dapat dikenal pasti.
Terdahulu, jenazah telah dimandikan di Masjid Kampung Baru, Kuala Lumpur pada pukul 10 pagi tadi dan kemudiannya disembahyangkan di Surau Hidayat, Seri Kembangan.
Allahyarham turut meninggalkan lima orang anak. – KOSMO! ONLINE


Lelaki maut kereta terbabas langgar pondok bas
Oleh HARIS FADILAH AHMAD

23 Januari 2023, 2:16 pm
LIPIS – Hasrat seorang lelaki untuk bertemu keluarganya sempena cuti umum tidak kesampaian apabila dia maut selepas kereta dipandunya terbabas di Kilometer 7 Jalan Lipis-Benta di sini tengah malam tadi.
Ketua Polis Daerah Lipis, Superintendan Azli Mohd. Noor berkata, kejadian kira-kira pukul 12.08 tengah malam itu berlaku ketika mangsa, Fadhlullah Suhaimi Jaafar,45, dalam perjalanan dari arah Kuala Lumpur ke Kechau dekat sini.
“Apabila tiba di tempat kejadian dipercayai kereta jenis Proton Wira dipandu mangsa hilang kawalan lalu melanggar pondok bas di tepi kiri jalan raya.
“Akibat kejadian, mangsa mengalami kecederaan parah dan meninggal dunia di tempat kejadian,” katanya di sini hari ini.
Menurut Azli, mayat mangsa dihantar ke Hospital Lipis untuk bedah siasat dan siasatan dilakukan mengikut Seksyen 41 (1) Akta Pengangkutan Jalan 1987.
Katanya, berdasarkan siasatan mendapati lokasi kejadian adalah jalan berselekoh dan semasa kejadian permukaan jalan basah selepas hujan. – KOSMO! ONLINE


Remaja hilang: Pasukan penyelamat belum temui petunjuk
Oleh MASTURAH SURADI

23 Januari 2023, 2:53 pm
KOTA TINGGI – Operasi mencari dan menyelamat (SAR) seorang lagi remaja hilang ketika mandi-manda bersama rakannya di Pantai Batu Layar di sini diperluaskan pada hari kedua hari ini.
Ketua Polis Daerah Kota Tinggi, Superintendan Hussin Zamora berkata, operasi bermula pukul 8 pagi itu melibatkan 73 pegawai dan anggota polis, bomba, Agensi Penguatkuasa Maritim Malaysia (APMM) dan Angkatan Pertahanan Awam Malaysia (APM).
Katanya, radius pencarian di darat adalah sejauh dua kilometer manakala di laut pula melibatkan 0.5 hingga 2 batu dari persisir pantai.
“Kaedah pencarian dilakukan secara visual dan dipecahkan kepada tiga pasukan pencarian. Pihak bomba juga menjangka pada pukul 5.30 petang paras air surut mencecah 0.3 meter.
“Ekoran itu sektor pencarian akan dilakukan di kawasan yang surut kerana dikhuatiri tersangkut,” katanya dalam kenyataan hari ini.
Setakat pukul 12.30 tengah hari ini, status pencarian SAR mangsa hilang masih belum menemui apa-apa petunjuk.

Menurutnya, kawasan Pantai Batu Layar juga telah dikeluarkan notis tutup sementara sehingga 24 Januari oleh pihak Majlis Perbandaran Pengerang (MPP).
Semalam Kosmo! melaporkan seorang remaja lemas, manakala seorang lagi hilang ketika mandi-manda di Pantai Batu Layar. Difahamkan, mereka datang dari Kluang ke daerah ini sempena cuti Tahun Baharu Cina.- KOSMO! ONLINE


‘Bersederhana itu impian perkahwinan saya’
23 Januari 2023, 2:23 pm
PETALING JAYA – Pelakon Mimi Lana menzahirkan rasa syukur kerana majlis pertunangannya dengan Syafiq Kyle pada Sabtu lalu berlangsung lancar berkat doa orang ramai.
Kata Mimi, apa yang berlaku pada hari bahagia tersebut adalah 90 peratus perancangan Allah dan semuanya terjadi di luar jangkaan dirinya.
“90 peratus adalah perancangan Allah, hanya 10 peratus yang datang daripada saya.
“Segala yang terlihat berlangsung melangkaui jangkaan saya. Bersederhana itu adalah impian saya dan semua di sekeliling merestui dengan mudah,” tulisnya dalam entri Instagram.
Bersyukur kerana urusannya dipermudahkan, pemilik nama lengkap Mimi Rozaiana Zainal Abidin itu mengakui ini merupakan kali pertama dia berasa sangat disayangi semua orang.
“Selama 27 tahun, ini pertama kali saya rasa sangat-sangat disayangi oleh semua orang.

“Sehingga tiada satu pun perasaan yang tidak baik terdetik dalam hati saya. Alhamdulillah,” luahnya.
‘ONE step closer’, Mimi dan Syafiq meniti hari menuju gerbang perkahwinan.
Pada masa sama, Mimi tidak lupa mengucapkan terima kasih kepada semua yang mendoakan perkara baik untuknya meniti alam rumah tangga tidak lama lagi.
“Terima kasih kepada Allah, semua keluarga dan keluarga pasangan saya yang tidak terhingga.
“Saya tiada kata-kata untuk menggambarkan perasaan ini. Allah SWT permudahkan segala-galanya untuk saya.
“Saya akan terus berdoa urusan saya dan orang-orang yang menyayangi saya dipermudahkan pada masa akan datang,” tulisnya lagi.
Sabtu lalu, Mimi dan Syafiq menerusi Instagram masing-masing berkongsi foto menunjukkan momen jari manis dramatis itu disarung cincin.
Perkongsian tersebut sekali gus seakan memberi bayangan bahawa mereka sudah mengikat tali pertunangan selepas beberapa tahun bercinta.
Syafiq sebelum ini mengesahkan kepada media dia akan mendirikan rumah tangga pada tahun ini. – KOSMO! ONLINE


Pemandu kenderaan di politeknik terlibat sindiket edar ganja
Oleh SAFINA RAMLI

23 Januari 2023, 2:27 pm
GEORGE TOWN – Tujuh lelaki tempatan termasuk seorang pemandu kenderaan di sebuah politeknik ditahan di beberapa lokasi berasingan di Pulau Pinang dan Changkat Jering, Perak selepas dipercayai terlibat sindiket pengedaran ganja, 19 Januari lalu.
Dalam serbuan itu, polis turut merampas 840.729 kilogram (kg) ganja termasuk ganja ‘premium’ yang berkualiti tinggi bernilai RM2.10 juta yang dipercayai dibawa masuk dari negara jiran.
Selain pemandu terbabit, kesemua suspek yang berusia 24 hingga 29 tahun itu bekerja sebagai jurutera, juruteknik komputer, peniaga dalam talian dan penganggur.
Ketua Polis Pulau Pinang, Datuk Mohd.Shuhaily Mohd. Zain berkata, Jabatan Siasatan Jenayah Narkotik (JSJN) Bukit Aman dan Pulau Pinang telah melancarkan operasi terancang berkaitan aktiviti pengedaran ganja di kawasan Timur Laut dan Barat Daya.
“Menerusi serbuan pertama di Plaza Tol Bagan Ajam, Butterworth pada 19 Januari, kira-kira 6.45 pagi, pihak polis berjaya menahan tiga lelaki yang sedang menaiki kereta jenis Perodua Myvi.
“Polis kemudian membawa ketiga-tiga suspek ini ke kawasan parkir kereta di Bukit Jambul pada pukul 7.10 pagi dan di sini polis menemui beberapa ketulan mampat ganja seberat 479.72 kilogram di dalam sebuah kereta jenis Ford bernilai RM1.1 juta,” katanya dalam sidang akhbar di Ibu Pejabat Polis Kontinjen (IPK) Pulau Pinang di sini hari ini.

Menurut Mohd. Shuhaily, polis kemudian menahan tiga lagi suspek di dalam sebuah kereta di Plaza Tol Changkat Jering kira-kira pukul 7.44 pagi hari sama dan tiada sebarang dadah ditemui.
“Tangkapan suspek terbabit telah membawa polis ke kawasan di tepi jalan Persiaran Mahsuri, Bayan Baru pada pukul 2 petang dan memeriksa telah sebuah kereta yang diletakkan di situ.
“Di dalam kereta ini, kita menemui dadah jenis ganja yang disimpan di dalam 10 guni plastik mengandungi 361 kg ganja namun tiada tangkapan dibuat di sini,” katanya.
Beritahunya lagi, polis seterusnya menyerbu sebuah rumah di Air Itam dan menahan seorang lelaki iaitu suspek ketujuh pada pukul 3.20 petang.
“Secara keseluruhannya, dalam operasi ini, polis berjaya merampas ganja seberat 840.729 kilogram bernilai RM2.10 juta dan hasil risikan mendapati dadah ini adalah untuk pasaran tempatan.
“Jumlah keseluruhan dadah yang dirampas ini boleh digunakan oleh 1.8 juta orang dan kesemua tangkapan ditahan reman selama tujuh hari bermula 20 Januari lalu untuk siasatan lanjut mengikut Seksyen 39B Akta Dadah Berbahaya 1952,” katanya sindiket terbabit dipercayai aktif sejak tahun lalu. -KOSMO! ONLINE


Gempar jurunikah pengsan sewaktu baca khutbah nikah
Oleh KAMALIZA KAMARUDDIN

23 Januari 2023, 2:58 pm
HULU TERENGGANU – Upacara akad nikah pasangan mempelai di Surau Darul Taqwa, Perumahan Kuala Telemong di sini semalam bertukar kecoh apabila jurunikah tiba-tiba jatuh pengsan.
Jurunikah yang dikenali sebagai Ayoh Ngoh Suf itu rebah sewaktu sedang membacakan khutbah nikah terhadap pasangan, Nadia Atiqah Abd Rahman, 26, dan Muhammad Khairul Nizam Md Zaid, 26, pada pukul 11 pagi.
Ahli keluarga pengantin perempuan, Aidie Amin Yatim berkata, situasi itu amat mengejutkan dan menyebabkan upacara pernikahan terbabit menjadi sedikit kelam-kabut.
“Kami segera menghantar jurunikah berusia lewat 70-an tersebut ke klinik kesihatan berhampiran untuk rawatan.
“Difahamkan dia mengalami tekanan darah tinggi dan keadaannya kini sudah semakin stabil,” katanya di sini hari ini.
Aidie Amin berkata, Ayoh Ngoh Suf dikatakan kurang sihat, tetapi tetap menggagahkan diri kerana tidak mahu menghampakan jemputan keluarga pengantin.

Jelasnya, jurunikah terbabit terkenal dalam kalangan penduduk tempatan kerana keunikan penyampaian khutbah nikah tanpa berpandu kepada teks semata-mata.
Dalam pada itu, Aidie Amin memberitahu upacara pernikahan Nadia Atiqah dan Muhammad Khairul Nizam yang tertangguh kira-kira setengah jam akhirnya berjalan lancar dengan jurunikah ganti. – KOSMO! ONLINE


DBKL giat banteras penjaja asing di Pasar Borong KL
Oleh AZMI NORDIN

23 Januari 2023, 3:11 pm
KUALA LUMPUR – Dewan Bandaraya Kuala Lumpur (DBKL) terus mempergiatkan tindakan penguatkuasaan terhadap penjaja warga asing di kawasan Pasar Borong Kuala Lumpur, hari ini.
Terdapat dalam kalangan mereka menyalahgunakan kad pelarian Suruhanjaya Tinggi Pertubuhan Bangsa-Bangsa Bersatu (UNHCR) untuk berniaga dan menjaja.
DBKL pada kenyataan di Facebook hari ini berkata, sebanyak dua notis dikeluarkan di bawah Seksyen 46 (1) (d) dan lima sitaan dilaksanakan terhadap peniaga warga asing.
“Tindakan diambil seawal pukul 6 pagi dan berakhir pukul 12 tengah hari tadi,” katanya dalam kenyataan hari ini.
Barangan yang disita dibawa ke stor sitaan DBKL di Jalan Lombong, Cheras. Pemantauan dan tindakan akan diteruskan dari semasa ke semasa. – KOSMO! ONLINE.


Kes baharu mingguan Covid-19 menurun
Oleh KAMARIAH KHALIDI

23 Januari 2023, 2:33 pm
PUTRAJAYA – Kes baharu Covid-19 pada Minggu Epidemiologi ke-3 (ME 3/2023) bermula dari 15 hingga 21 Januari 2023 terus mencatatkan penurunan kepada 17.3 peratus atau 2,088 kes berbanding minggu sebelumnya iaitu sebanyak 2,525 kes.
Ketua Pengarah Kesihatan, Tan Sri Dr. Noor Hisham Abdullah berkata, bilangan kes tempatan dan kes import Covid-19 masing-masing mencatatkan penurunan iaitu sebanyak 17.1 peratus atau 2,071 kes berbanding 2,497 kes dan 39.3 peratus.
“Bilangan kes kematian turut merekodkan penurunan sebanyak 29.4 peratus daripada 34 kes kepada 24 kes selain kes sembuh berkurangan kepada 2,379 kes berbanding 3,288 kes pada ME 2.
“Purata kes aktif setiap hari bagi ME 3 ialah 10,042 turun sebanyak 7.9 peratus berbanding minggu sebelumnya iaitu 10,901 kes,” katanya dalam satu kenyataan di sini hari ini.
Menurut Dr. Noor Hisham, bermula 25 Januari 2020 hingga 21 Januari 2023, sebanyak 5,034,521 kumulatif kes baharu Covid-19 dicatatkan, manakala kumulatif kes sembuh yang direkodkan ialah 4,987,642 kes.
Jelasnya, kumulatif kes kematian yang dicatatkan bagi tempoh sama adalah sebanyak 36,932 kes dan kumulatif kluster ialah 7,169 kluster dengan lima kluster masih aktif.

“Jumlah kemasukan pesakit Covid-19 ke fasiliti kesihatan iaitu hospital dan Pusat Rawatan Covid-19 Berisiko Rendah (PKRC) bagi setiap 100,000 penduduk secara keseluruhan menurun sebanyak 8.6 peratus pada ME 3 berbanding ME 2.
“Jumlah kemasukan pesakit kategori satu dan dua turut menurun sebanyak 28.6 peratus manakala jumlah pesakit kategori tiga, empat dan lima menurun sebanyak 28.6 peratus,” ujarnya. – KOSMO! ONLINE


Trafik perlahan menuju ke Kuala Lumpur
Oleh KOSMO!

24 Januari 2023, 9:19 pm
PETALING JAYA – Lembaga Lebuh raya Malaysia (LLM) melaporkan Lebuh Raya Kuala Lumpur-Karak (KLK) dan Lebuh Raya Utara-Selatan mengalami kesesakan ketika ini.
Di lebuh raya KLK ketika ini, trafik masih perlahan menuju arah barat ke Kuala Lumpur terutamanya di persimpangan Karak ke Lentang, Pahang.
Kesesakan turut berlaku dari Bukit Tinggi ke Genting Sempah sehingga Plaza Tol Gombak.
Bagi Lebuh Raya Utara-Selatan dari arah utara menuju ke selatan, kesesakan turut berlaku di beberapa kawasan terutamanya dari Sungai Petani Utara ke Bertam dan Permatang Pauh ke Perai.
Selain itu, aliran trafik turut sesak dari Ipoh Utara ke Simpang Pulai, Gua Tempurung ke Tapah, kawasan rehat dan rawat (R&R)Tapah ke Bidor sehingga Sungkai serta dari Tanjung Malim ke Rawang. – KOSMO! ONLINE.


Lelaki warga asing cuba intai jiran ditahan polis
Oleh MOHD. HUSNI MOHD. NOOR

24 Januari 2023, 10:41 pm
CYBERJAYA – Seorang pelajar warga asing ditahan polis selepas cuba mengintai jirannya mandi di sebuah kondominium di sini petang tadi.
Ketua Polis Daerah Sepang, Asisten Komisioner Wan Kamarul Azran Wan Yusof berkata, kejadian itu disedari jiran kepada mangsa yang mendakwa sempat melihat suspek memanjat ruangan tepi berdekatan tandas rumah mangsa.
“Saksi juga mendakwa suspek turut membuka cermin tingkap tandas dan berdiri di ruangan tepi tandas itu untuk mengintai. Bagaimanapun, mangsa tiada di rumah ketika kejadian.
“Saksi kemudiannya melihat suspek melarikan sehelai seluar milik mangsa dan sempat merakam perbuatan lelaki itu menggunakan telefon pintar,” katanya ketika dihubungi di sini hari ini.
Menurut Wan Kamarul Azran, saksi juga cuba mengejar suspek namun lelaki tersebut sempat melarikan diri sambil dilihat memegang sesuatu.
“Saksi yang juga merupakan pelajar kolej berusia 20 tahun kemudiannya melaporkan kejadian itu kepada pihak polis pukul 2 petang tadi.

“Suspek berusia 23 tahun itu berjaya ditahan kira-kira pukul 4 petang bersama sehelai baju warna putih, sehelai seluar pendek warna hitam dan sepasang selipar warna hitam bersama sebuah telefon bimbit,” ujar beliau
Wan Kamarul Azran berkata, kes disiasat mengikut Seksyen 509 dan 379 Kanun Keseksaan dan siasatan mendapati, suspek adalah seorang pelajar dan tidak mempunyai sebarang rekod jenayah lampau. – KOSMO! ONLINE


Tahanan kes samun lolos, polis buru Mohammad Roshaidi
Oleh DIYANATUL ATIQAH ZAKARYA

24 Januari 2023, 11:44 pm
JASIN – Polis memburu seorang tahanan lelaki terlibat dengan kes samun yang meloloskan diri daripada Penjara Pusat Koreksional Jasin, Lipat Kajang, di sini petang tadi.
Pemangku Ketua Polis Daerah Jasin, Asisten Superintendan Mohd. Fadzli Othman berkata, Mohammad Roshaidi Mohd. Ghazali, 43, dikesan hilang dari tahanan oleh pihak warden pada pukul 2.20 petang tadi.
“Suspek merupakan tahanan kes samun dan sedang menjalani Program Reintegrasi Penghuni di pusat tahanan tersebut.
“Bagaimanapun, dia disedari hilang dan laporan polis dibuat pada pukul 7.03 petang tadi oleh pengadu selepas dimaklumkan mengenai kejadian ketika berada di Pejabat Pegawai Yang Bertugas (PYB) giliran awal Pusat Koreksional Jasin,” katanya.
Tambahnya, Mohammad Roshaidi melarikan diri dengan memakai baju banduan berwarna hijau serta berselipar.
“Pihak polis telah memulakan gerakan mencari banduan berkenaan dan kes disiasat mengikut Seksyen 223 dan Seksyen 224 Kanun Keseksaan,” katanya.

Orang ramai yang mempunyai maklumat berhubung suspek boleh menghubungi mana-mana balai polis yang berhampiran. – KOSMO! ONLINE


Lelaki bakar rumah mentua, langgar bekas isteri
Oleh KOSMO!

24 Januari 2023, 8:30 pm
WASHINGTON – Seorang lelaki di Amerika Syarikat (AS) didakwa membakar rumah bekas mentuanya sebelum melanggar bekas isterinya dengan kereta, lapor akhbar Daily Star semalam.
Pablo Patino-Bustos pergi ke rumah mentuanya di Texas iaitu lokasi di mana bekas isterinya tinggal ketika kejadian.
Menurut pihak berkuasa, Patino-Bustos membakar rumah itu kira-kira pukul 3.30 petang (waktu tempatan) dalam usaha untuk mengumpan wanita itu keluar.
Polis menambah, lelaki itu menunggu di luar rumah dengan menaiki kenderaan, yang kemudian digunakan untuk melanggar mangsa ketika melarikan diri daripada kebakaran.
Saluran berita Fox News melaporkan bahawa adik lelaki mangsa, Logan Saldana, 23, mendengar kakaknya menjerit ketika dia memadamkan kebakaran.
Selepas kejadian, suspek melarikan diri selama dua hari sebelum dia akhirnya ditahan selepas isteri baharunya melaporkan keberadaan suspek.

Polis berkata, Patino-Bustos memiliki senjata api dan memulakan persengketaan dengan pasukan SWAT bersenjata.
“Pablo Patino telah ditangkap dan ditahan di Penjara Daerah Harris dan didakwa kerana jenayah keganasan dan melakukan  pembakaran haram.
“ Mahkamah menetapkan jumlah ikat jamin sebanyak RM$4,500,000 (RM19.28 juta),” lapor saluran Fox News. – Agensi


Hujan berterusan, 4 sungai di Johor kekal melebihi aras bahaya
Oleh NURUL IZZATI ZAINI

24 Januari 2023, 9:06 pm
PETALING JAYA – Empat sungai di Johor dilaporkan masih melebihi aras bahaya berikutan hujan berterusan yang diramalkan berlaku sehingga esok.
Menerusi laman Facebook Jabatan Pengairan dan Saliran (JPS), aras air di Sungai Kahang di Kampung Contoh, Kluang telah melebihi tahap bahaya iaitu sebanyak 1.23 meter (m).
“Sama juga seperti di Sungai Lenik di Ladang Chaah, Segamat dimana ia telah melebihi aras bahaya iaitu sebanyak 0.79 m, manakala Sungai Gemas di Kampung Lubok Kepong, Segamat telah melebihi 0.49 m dari aras bahaya.
“Trend paras air ketiga-tiga sungai tersebut menunjukkan peningkatan menaik setakat pukul 8.15 malam tadi,” katanya.
Tambah JPS, Sungai Segamat di Segamat Kecil, Segamat juga telah melepasi aras bahaya iaitu 0.76 m namun menunjukkan trend penurunan.
Sementara itu, JPS berkata, tiga sungai di negeri yang sama telah melepasi tahap amaran iaitu Sungai Siku di Kampung Murni Jaya, Kulai, Kampung Parit Tengah, Muar, dan Sungai Muar di Kampung Awat, Segamat.

Ujarnya lagi, di Pahang, situasi sama turut dilaporkan di Sungai Pukin, Rompin dan Sungai Keratong di Jambatan Bahau, Keratong, Rompin dimana aras air telah melepasi tahap amaran.
“Aras air di beberapa sungai di Selangor iaitu Sungai Klang, Bandar Klang dan Pekan Tanjung Karang, Kuala Selangor juga telah melebihi aras amaran.
“Diikuti dengan Kedah (Sungai Anak Bukit, di Jambatan TAR Kota Setar), Negeri Sembilan (Sungai Gemas di Kampung Tiong Tampin) dan Sarawak (Kuala Balingian, Mukah dan Mid Sungai Kuap, Samarahan),” katanya. – KOSMO! ONLINE


Nurul Izzah kongsi berita pemergian bayi dalam kandungan
Oleh KOSMO!

24 Januari 2023, 8:51 pm
PETALING JAYA – Bekas Ahli Parlimen Permatang Pauh, Nurul Izzah Anwar berkongsi berita sedih berhubung pemergian bayi di dalam kandungannya kepada umum.
Nurul Izzah yang juga anak sulung Perdana Menteri, Datuk Seri Anwar Ibrahim dan Datuk Seri Dr. Wan Azizah Wan Ismail turut memuat naik gambar mereka bertiga berpelukan dengan keterangan kisah kehilangan bayi yang dikandung.
“Sejak 19 November 2022, mungkin inilah kali pertama kami berpelukan. Terlalu banyak yang telah kami lalui bersama. Selesai berkempen, sempat pula menjangkiti Covid-19 buat kali kedua, mendapat berita kami mengandung anak keempat.
“Kemudian, sedang sibuk menguruskan tugasan baharu, ke sana ke mari, kembali ke Pulau Pinang kemudian ke Putrajaya. Dikejutkan pula dengan berita pemergian bayi yang dikandung. The little boot is gone,” katanya pada hantaran Instagram hari ini.
Dalam pada itu, beliau turut mengucapkan syukur selain terfikir tentang wanita-wanita yang melalui episod serta pengalaman sama, walau jalur individunya berbeza.
“Ungkapan mensyukuri nikmat, kata-kata indah untuk Yang Maha Esa, yang kita ucapkan walau mengalir air mata kerana kita hanyalah insan kerdil. Insan yang lemah dengan perasaan, hati, memori dan pengalaman.

“Jadi kepada anda, hampir semua daripada kita mengalami kehilangan rasa, kita boleh menawarkan doa, pelukan maya dan ingatan bahawa kehidupan ini diteruskan.
“Keindahan kegembiraan dan kebahagiaan ini, mengintai setiap sudut sama ada senyuman Safiyah, Harith dan Yu Zhou. Atau dalam pelukan papa dan mama, setiap saat itu dikira. Selamat pulang dalam setiap kehangatan yang anda alami,” luahnya.
Katanya lagi, proses penyembuhan merupakan suatu perjalanan dan sekiranya memerlukan sedikit masa untuk bernafas, jadi lakukan sahaja sebelum masuk ke bab seterusnya dalam kehidupan baharu.
Pada Ogos tahun lalu, Kosmo! melaporkan Nurul Izzah selamat melangsungkan perkahwinan dengan seorang penyelidik Khazanah Research Institute, Yin Shao Loong. – KOSMO! ONLINE


Banjir: Jumlah mangsa di Johor meningkat kepada 1,703
Oleh MOHAMAD FAIZAL HASHIM

24 Januari 2023, 9:24 pm
JOHOR BAHRU – Jumlah mangsa banjir di negeri ini terus meningkat kepada 1,703 penduduk melibatkan 469 keluarga setakat pukul 8 malam tadi.
Setiausaha Kerajaan Negeri Johor, Tan Sri Dr. Azmi Rohani berkata, sehingga kini, sebanyak 16 pusat pemindahan sementara (PPS) melibatkan daerah Segamat, Kluang dan Kota Tinggi.
“Segamat menjadi daerah terjejas teruk akibat banjir dengan sebanyak lapan PPS dibuka bagi menempatkan 1,229 penduduk yang terdiri daripada 345 keluarga,” katanya dalam kenyataan hari ini.
Sementara itu, di Kluang, Azmi berkata, mangsa banjir meningkat kepada 300 orang daripada 84 keluarga.
“Mereka dipindahkan ke PPS di Balai Raya Kampung Bentong, Balai Raya Kampung GSA Chamek, Sekolah Agama Sri Tengah dan Balai Raya Kampung Muhibbah. Mangsa banjir Kluang yang selebihnya adalah dari kawasan Perumahan SPKR Yap Tau Sah dan Kampung Palembang.
“Mereka tempatkan di PPS di Sekolah Jenis Kebangsaan Cina (SJCK) Ping Ming dan Sekolah Menengah Kebangsaan (SMK) Seri Perdana sejak jam 11 pagi tadi,” tambahnya.

Katanya, jumlah terkini mangsa banjir fo Kota Tinggi, adalah seramai 174 orang daripada 40 keluarga dari Kampung Baru Sungai Mas dan Taman Desaru Utama yang dipindahkan ke Dewan Kampung Baru Sungai Mas dan Dewan Muafakat Taman Desaru Utama. – KOSMO! ONLINE


Tiada isu diskriminasi libatkan bengkel SPM di Johor – KPM
Oleh MOHD. HUSNI MOHD. NOOR

24 Januari 2023, 8:46 pm
PUTRAJAYA – Kementerian Pendidikan (KPM) menjelaskan tiada isu diskriminasi dikesan membabitkan penganjuran bengkel Sijil Pelajaran Malaysia (SPM) anjuran sebuah sekolah menengah di Johor baru-baru ini.
KPM menerusi kenyataan hari ini berkata, Bengkel Persediaan Peperiksaan SPM oleh Sekolah Menengah Kebangsaan (SMK) Infant Jesus Convent, Johor Bahru, Johor itu telah lama dirancang pihak sekolah.
Menurutnya, Jabatan Pendidikan Negeri (JPN) Johor turut menjelaskan bahawa bengkel itu diadakan atas inisiatif Pejabat Pendidikan Daerah (PPD) Johor Bahru dan membabitkan dua siri bengkel.
“Bengkel itu juga mendapat kerjasama Persatuan Ibu Bapa dan Guru (PIBG) sekolah itu serta Kumpulan Sokongan Ibu Bapa (KSIB) dengan Pelibatan Ibu Bapa, Komuniti dan Swasta (PIBKS).
“Laporan awal mendapati, bengkel itu adalah salah satu dari pelbagai perancangan pihak berkaitan bagi memastikan semua murid tanpa mengira kaum dapat membuat persediaan menjelang peperiksaan SPM,” katanya.
Jelasnya, pada 19 dan 20 Januari lalu, Bengkel Persediaan SPM untuk calon telah dilaksanakan dahulu di Hotel Suasana, Johor Bahru melibatkan 30 orang calon yang gagal dalam mata pelajaran Bahasa Melayu dan Sejarah serta melibatkan calon Galus (gagal lulus) dalam beberapa mata pelajaran lain.

Jelasnya lagi, bengkel yang dilaksanakan itu diasingkan mengikut siri untuk mengelakkan gangguan terhadap calon yang sedang membuat persiapan bagi menyambut perayaan Tahun Baharu Cina.
Malah, KPM dimaklumkan bahawa bengkel susulan yang sama bagi calon lain juga telah dirancang untuk dilaksanakan pada 26 dan 27 Januari ini bertempat di hotel sama.
“Kami memohon kerjasama agar ibu bapa dan masyarakat supaya terus menghubungi KPM melalui platform rasmi sekiranya terdapat sebarang isu atau masalah terutama melibatkan murid-murid,” ujarnya.
Sebelum ini, tular di Twitter berkenaan satu tangkap layar dalam kumpulan WhatsApp antara ibu bapa dan kakitangan sekolah itu mengenai rasa tidak puas hati segelintir ibu bapa selepas sekolah itu didakwa mengadakan bengkel SPM secara eksklusif untuk pelajar Islamnya yang berprestasi rendah. – KOSMO! ONLINE


Trafik perlahan dari Bentong ke Kuala Lumpur
Oleh KOSMO!

24 Januari 2023, 11:42 pm
PETALING JAYA – Lembaga Lebuhraya Malaysia (LLM) melaporkan trafik masih perlahan di Lebuh Raya Kuala Lumpur – Karak (KLK) ketika ini.
Keadaan itu berlaku disebabkan pertambahan kenderaan daripada tiga negeri di Pantai Timur menuju arah Barat (Kuala Lumpur).
Ketika ini, trafik mula perlahan di Persimpangan Bentong Timur ke Bukit Tinggi, Pahang serta dari Genting Sempah menuju Plaza Tol Gombak. – KOSMO! ONLINE.


Piala Dunia: Australia ‘sebelah kaki’ ke final
Oleh MUHAMMAD ZUHAILY BADLISHAH

24 Januari 2023, 9:38 pm
BHUBANESWAR – Australia berdepan detik cemas sebelum mengesahkan tempat ke separuh akhir Piala Dunia Hoki 2023 menerusi kemenangan tipis 4-3 ke atas Sepanyol pada aksi suku akhir di Stadium Kalinga sebentar tadi.
Pakar flik Kookaburras, Blake Govers tidak mahu menjadikan alasan tempoh rehat yang lama sebagai faktor utama mereka gagal menampilkan prestasi sebenar dalam perlawanan itu.
“Kami tidak bermain dengan baik dalam suku masa pertama dan kedua sebelum kami bangkit menjaringkan gol dalam dua suku masa terakhir. Permainan kami hari ini belum yang terbaik.
“Namun, tempoh rehat yang lama bukanlah alasan kepada persembahan ini. Kami akan berikan aksi yang lebih baik di separuh akhir nanti,” katanya selepas tamat perlawanan.
Pasukan ranking pertama dunia itu terlebih dahulu ketinggalan dua gol kepada Sepanyol menerusi dua jaringan padang daripada Xavier Gispert dan Marc Recasens pada minit ke-20 serta 24.
GOVERS (tengah) meraikan kejayaan bersama rakan sepasukan selepas mara ke separuh akhir Piala Dunia Hoki 2023. – FARIZ RUSADIO
Bagaimanapun, Australia selaku naib juara Sukan Olimpik Tokyo 2020, bangkit menunjukkan taring sebenar pada suku masa ketiga dengan meledak empat gol dalam tempoh tujuh minit untuk kembali mendahului 4-2.

Flynn Ogilvie memulakan kebangkitan buat Australia pada minit ke-30 diikuti kapten, Aran Zalewski berselang dua minit kemudian sebelum Jeremy Hayward menyempurnakan dua pukulan sudut penalti (m-33, m-37).
Sepanyol yang mara ke suku akhir selepas menewaskan Malaysia di cross over sebelum ini, bangkit merapatkan kedudukan dengan gol ketiga daripada Marc Miralles pada minit ke-41.
The Red Sticks berpeluang menyamakan kedudukan dan mengheret perlawanan ke penentuan penalti shoot-out tetapi Miralles gagal menyudahkan penalti stroke pada minit ke-56.
Kejayaan ke separuh akhir menyaksikan Australia berada pada landasan tepat untuk menebus kekecewaan meraih tempat ketiga lima tahun lalu dan kembali bergelar juara sama seperti edisi 2014. – KOSMO! ONLINE


Banjir: 3 beradik terperangkap, panjat bumbung kereta
Oleh FARAHWAHIDA AHMAD

24 Januari 2023, 7:39 pm
SEGAMAT – Tiga beradik lelaki berdepan detik cemas apabila kereta yang mereka naiki ditenggelami banjir di Jalan Impian, Taman Impian, Labis petang hari ini.
Kesemua mereka terpaksa menyelamatkan diri dengan keluar dari kenderaan pelbagai guna (MPV) dan duduk di atas bumbung kenderaan tersebut sebelum diselamatkan pihak bomba.
Menurut Ketua Balai Bomba Labis, PPgB Hafifie Md Sarif, pihaknya menerima panggilan kecemasan pada pukul 1.51 petang mengenai mangsa yang terperangkap dalam banjir.
Menurunya, setibanya pasukan bomba di lokasi kejadian, di dapati tiga orang mangsa yang kesemuanya lelaki telah berada di atas bumbung kenderaan.
“Kenderaan mangsa telah separuh tenggelam dalam banjir dan terperangkap di tengah-tengah kawasan yang telah dinaiki air.
“Seramai lima orang anggota Bomba telah dikejarkan ke lokasi kejadian sejurus menerima panggilan dan mangsa berjaya diselamatkan dalam masa 30 minit.

“Terima kasih kepada orang awam yang bertindak pantas menghubungi pihak bomba bagi memaklumkan mengenai kejadian,” katanya ketika dihubungi hari ini.
Tambahnya, ketiga-tiga beradik terbabit berada dalam kenderaan tersebut dalam perjalanan dari Labis ke Segamat. – KOSMO! ONLINE


Mayat warga asing ditemui terapung dalam lombong
Oleh MOHD. HUSNI MOHD. NOOR

24 Januari 2023, 7:21 pm
DENGKIL – Mayat seorang lelaki lengkap berpakaian dipercayai warganegara asing ditemui terapung di sebuah bekas tapak lombong berhampiran projek perumahan di sini, hari ini.
Ketua Polis Daerah Sepang, Asisten Komisioner Wan Kamarul Azran Wan Yusof berkata, mayat itu ditemui seorang pemancing pukul 3.05 petang berhampiran tapak Projek MCT Cybersouth, di sini.
Beliau berkata, mayat ditemui dalam keadaan terapung dan dianggarkan berketinggian lebih kurang 180 sentimeter (cm) dan bertubuh gempal.
“Mayat tanpa identiti itu disyaki warganegara asing berikutan tiada tanda suntikan BCG pada lengan simati.
“Kerja-kerja mengalih dan mengangkat mayat ke tebing seterusnya dilakukan oleh sepasukan anggota dari Balai Bomba dan Penyelamat Dengkil,” katanya ketika dihubungi, hari ini.
Difahamkan, mayat disyaki telah meninggal dunia kira-kira tiga hari lalu berdasarkan keadaan tubuhnya yang telah lebam dan mengelembung serta kulit mengelupas.

“Siasatan lanjut di kawasan lombong itu tidak menjumpai kenderaan yang digunakan oleh si mati dan mayat telah dihantar ke Hospital Serdang untuk di bedah siasat,” ujarnya. – KOSMO! ONLINE


Sarawak perkukuh hubungan dua hala dengan Brunei
Oleh CHERINE JON

24 Januari 2023, 7:10 pm
KUCHING – Menyegerakan kerja-kerja persempadanan dan ukur sempadan tanah antara Malaysia dan Brunei Darussalam, antara 12 intipati yang dibincangkan antara Kerajaan Sarawak dengan negara jirannya itu bagi mempertingkatkan hubungan dua hala antara kedua-dua wilayah.
Menurut Pejabat Premier Sarawak dalam kenyataan hari ini, perkara itu dibincangkan oleh Premier Sarawak, Datuk Patinggi Tan Sri Abang Johari Tun Openg ketika mengiringi lawatan rasmi dua hari Perdana Menteri, Datuk Seri Anwar Ibrahim ke Brunei bermula hari ini.
Pada masa sama, katanya, Sarawak mengalu-alukan Brunei untuk Pembangunan Sempadan Bersama di sepanjang lebuh raya untuk harta komersil dan taman perindustrian dan serta mempromosikan produk tempatan secara global.
“Sarawak sedang membangunkan perhubungan infrastruktur di wilayah utara dan akan disepadukan dengan rangkaian jalan raya Brunei.
“Sarawak bercadang untuk membina jalan baharu dari Lumapas (Brunei) ke Pendam (Limbang), yang akan disepadukan dengan Lebuhraya Pantai Utara (NCH),” katanya.
Dalam pada itu, katanya Sarawak juga mahu memperluaskan Program Kerap Melancong Brunei Malaysia (BMFTP) ke CIQS Merapok dan Sindumin untuk memudahkan pelancong ke Kota Kinabalu, Sabah.

“Kedua-dua negara perlu meneroka proses digitalisasi di kedua-dua pusat pemeriksaan untuk mempercepatkan pergerakan pelancong,” ujarnya.
Katanya, Sarawak turut meminta Brunei mengurangkan kecerunan jalan raya antara CIQ Mengkalap, Sarawak dan Pos Kawalan Imigresen Labu Temburong, Brunei bagi memastikan keselamatan pengguna jalan raya.
Selain itu, katanya Sarawak menawarkan untuk menjual air mentah dan terawat kepada Brunei untuk industri, pertanian dan kegunaan domestik serta membantu Brunei mencapai sasaran 10 peratus campuran penjanaan yang akan dikuasakan oleh tenaga boleh diperbaharui menjelang 2035 di bawah inisiatif Perjanjian Paris. – KOSMO ONLINE


Kerajaan cari jalan penyelesaian turunkan harga bahan mentah – Anwar
Oleh Abdul Rahman Razali

24 Januari 2023, 6:47 pm
Kerajaan cari jalan penyelesaian turunkan harga bahan mentah – Anwar | 15 MINIT MMTV 24 JANUARI 2023.


Kereta, trak pikap paling banyak terlibat kemalangan
Oleh AZMI NORDIN

24 Januari 2023, 7:53 pm
PETALING JAYA – Sebanyak 1,312 kemalangan direkodkan di seluruh negara pada hari keenam pelaksanaan Op Selamat 19 sempena Tahun Baharu Cina, semalam.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim berkata, jumlah kemalangan itu melibatkan sebanyak 1,603 kenderaan pelbagai jenis.
Katanya, jumlah tertinggi mengikut kenderaan terlibat dalam kemalangan jalan raya menunjukkan kereta mencatatkan 72.36 peratus iaitu sebanyak 1,160 buah.
Infografik kemalangan. – IHSAN PDRM
“Diikuti pacuan empat roda mencatatkan 13.10 peratus daripada jumlah keseluruhan iaitu sebanyak 210 buah terlibat kemalangan di seluruh negara, semalam.
“Jenis kenderaan selebihnya terdiri dari motosikal sebanyak 184 buah,lori (19), bas (5), van (19), teksi (empat) manakala basikal dan kereta peronda polis masing-masing mencatatkan (satu)” katanya dalam kenyataan hari ini.
Terdahulu Kosmo! Online melaporkan, aliran trafik di tiga lebuh raya utama pada hari ini dijangka akan sesak sehingga malam susulan jumlah trafik yang berada di atas lebuh raya kini sudah mencapai lebih 1 juta.

Bagaimanapun, jangkaan trafik yang akan memenuhi Lebuh Raya Utara-Selatan adalah sebanyak 2 juta, diikuti Lebuh Raya Karak Kuala Lumpur (KLK) (200,000) dan Lebuh Raya Pantai Timur Fasa 1 (LPT1) (150,000). – KOSMO! ONLINE.


Mungkin harimau bintang yang dirakam CCTV – Perhilitan Perak
Oleh LUQMAN RIDHWAN MOHAMED NOR

24 Januari 2023, 6:39 pm
IPOH – Kelibat harimau yang dirakam televisyen litar tertutup (CCTV) di Taman Bernam Baru, Tanjung Malim baru-baru ini berkemungkinan merupakan daripada spesies harimau bintang.
Perkara tersebut dimaklumkan Pengarah Perhilitan Perak, Yusoff Shariff hari ini ketika mengulas tentang rakaman CCTV tular berdurasi lebih satu minit tersebut yang tular sejak semalam.
“Kakitangan kami dah pergi siasat, kalau tengok video itu macam ‘clouded leopard’ (harimau bintang). Kami akan pantau lagi,” katanya.
Terdahulu, media melaporkan bahawa Jabatan Perhilitan mengesahkan telah menerima aduan daripada penduduk taman itu yang mendakwa melihat haiwan tersebut berhampiran rumahnya semalam dan mereka sedang menjalankan siasatan lanjut.
Sehubungan itu, Yusoff meminta orang ramai agar berhati-hati serta tidak melakukan provokasi sekiranya terserempak dengan harimau berkenaan. – KOSMO! ONLINE


Lelaki tertinggi dunia bimbang terpijak lelaki paling pendek
Oleh KOSMO!

24 Januari 2023, 8:00 pm
ANKARA, Turkiye – Lelaki tertinggi dunia, Sultan Kosen pernah meminta pegawai Guinness World Records untuk menjauhkan dirinya daripada lelaki paling pendek apabila mereka bertemu kerana bimbang akan memijaknya, lapor akhbar New York Post semalam.
Kosen yang memiliki ketinggian 2.51 meter (8 kaki 2.82 inci) dari Turkiye bertemu lelaki terpendek, Chandra Bahadur Dangi di London pada 2014.
Dangi yang berasal dari India, memiliki ketinggian 0.53 meter sebelum meninggal dunia pada 2015.
“Saya meminta pegawai Guinness supaya menjauhkan Bahadur daripada saya. Saya sangat takut terpijak Bahadur secara tidak sengaja dan mematahkan badannya,” kata Kosen kepada YouTuber Turkiye, Ruhi Cenet.
Bagaimanapun, Kosen berkata bahawa mereka berjaya bertemu pada 2014.
Kosen, 40, juga bertemu wanita terpendek di dunia iaitu pelakon India, Jyoti Kisanji Amge, yang tingginya hanya 0.60 meter semasa berada di Mesir pada 2018.

Kosen yang masih memegang gelaran lelaki paling tinggi di dunia, mendedahkan bahawa apabila dia bertemu dengan manusia terkecil, dia sebenarnya tidak dapat mendengar apa  yang mereka katakan kerana dia sangat tinggi.
Kosen hampir kehilangan gelarannya pada 2022 apabila Sulemana Abdul Samed, 29, dari Ghana mendakwa bahawa dia berketinggian 2.89 meter.
Bagaimanapun, peralatan pengukur Sulemana didapati rosak, sekali gus membolehkan Kosen mengekalkan gelarannya. – Agensi


Banjir: Mangsa di Kluang meningkat kepada 190
Oleh ADNAN IBRAHIM

24 Januari 2023, 7:05 pm
KLUANG – Hujan luar jangkaan yang turun tanpa henti sejak awal pagi tadi hingga petang ini menjadi sebab utama banjir dan peningkatan mangsa dipindahkan ke pusat pemindahan sementara (PPS).
Pegawai Daerah Kluang, Jamaluddin A.Hamid berkata, sehingga pukul 4 petang tadi, mangsa yang sudah dipindahkan adalah seramai 190 orang daripada 49 keluarga.
Katanya, empat PPS yang sudah dibuka adalah di Sekolah Rendah Jenis Kebangsaan (SRJK) Cina Ping Ming, Sekolah Menengah Kebangsaan (SMK) Sri Perdana, Sekolah Rendah Agama Sri Tengah dan Dewan Orang Ramai di Chamek.
“Manakala mangsa yang dipindahkan adalah mereka yang tinggal di Pusat Penempatan Rakyat Termiskin (PPRT) Jalan Sawi, Kampung Tengah Dalam, Kampung Palembang dan Kampung GSA Chamek.
“Dalam pada itu, semua jalan negeri dan persekutuan dalam Daerah Kluang masih boleh dilalui semua jenis kenderaan,”katanya
Jamaluddin yang juga Pengerusi Pengurusan Bencana Daerah (PPBD), berkata demikian selepas melawat mangsa banjir yang dipindahkan ke SRJK Cina Ping Ming hari ini. – KOSMO! ONLINE


Singa paling sepi di dunia lupa cara mengaum
Oleh KOSMO!

24 Januari 2023, 7:30 pm
KIEV, Ukraine – Sebuah badan amal berusaha menyelamatkan seekor singa jantan yang ditinggalkan sendirian di sebuah zoo selepas pemiliknya meninggal dunia, lapor akhbar Daily Star.
Ruben adalah haiwan terakhir di zoo berkenaan yang terletak di sempadan Armenia-Azerbaijan. Zoo itu ditutup selepas pemiliknya iaitu seorang oligarki Russia, meninggal dunia.
Singa itu hidup terasing di dalam sangkar sejak lima tahun lalu dan sekian lama tidak ditemani singa lain sehingga ia terlupa bagaimana untuk mengaum. Raja Rimba itu hanya sekali-sekala mengeluarkan bunyi dengusan yang menyedihkan.
Jan Creamer daripada badan amal ADI Wildlife Sanctuary menjelaskan bahawa semua haiwan lain dari zoo sama, berjaya diselamatkan selepas pemiliknya meninggal dunia.
“Malangnya, tiada ruang untuk Ruben. Singa tinggal dalam kumpulan dan perbuatan mengaum umpama perbualan antara mereka.
“Ia masih cuba mengaum. Ruben tidak pernah merasakan kehangatan cahaya matahari atau tiupan angin di mukanya,” kata Creamer.

Ruben berusia kira-kira 15 tahun dan pengabaian telah menyebabkan kesihatannya berada dalam keadaan teruk dengan rambut kusut dan giginya rosak.
Zoo itu akhirnya ditutup dan keluarga bekas pemiliknya gembira kerana Ruben dapat diselamatkan. Akan tetapi, operasi untuk memindahkannya terpaksa dirahsiakan dan dirancang dengan teliti bagi mengelakkan ketegangan di kawasan perang.
“Adalah penting untuk kita membawa Ruben ke Afrika Selatan secepat mungkin,” kata Creamer
Ruben dijangka melakukan perjalanan ke Afrika Selatan pada Mac depan. Di tempat perlindungan baharu kelak, Ruben akan mempunyai habitat semula jadi dan boleh bertebaran apabila pergerakannya bertambah baik. – Agensi


Wanita cuba bunuh diri gagal, terapung 10 jam dalam sungai
Oleh KOSMO!

24 Januari 2023, 7:00 pm
BANGKOK – Seorang wanita di Thailand cuba membunuh diri dengan terjun ke dalam Sungai Mae Klong di wilayah Samut Songkram, lapor laman berita Thaiger semalam.
Wanita itu cuba melemaskan dirinya, tetapi terapung selama 10 jam sebelum diselamatkan oleh pasukan penyelamat.
Pemilik Restoran Baan Koh, Wichai Tiamcharoen, 45, menghubungi pasukan penyelamat selepas melihat ‘mayat’ seorang wanita terapung di jeti berhampiran kedai makannya.
Wanita yang kemudiannya dikenali sebagai Pinthong, 45, itu memakai baju berwarna merah manggis dan seluar hitam.
Pasukan penyelamat tiba di tempat kejadian dan terjun ke dalam sungai untuk menariknya ke tebing. Selepas menganggap dia sudah mati, pasukan itu terkejut apabila Pinthong tiba-tiba membuka matanya.
Anggota penyelamat, Samrit Karndee memberitahu bahawa selama satu dekad menyertai pasukan perkhidmatan kecemasan, dia tidak pernah melihat perkara seperti itu terjadi.

Samrit berkata, dia terkejut  melihat wanita itu membuka matanya  tetapi segera fokus untuk membantu mangsa. Pasukan penyelamat kemudian membawa Pinthong ke hospital kerana dia keletihan.
Selepas pulih, Pinthong memberitahu, dia tertekan dan keluar dari rumah pada malam sebelumnya untuk membunuh diri di jeti berhampiran Wat Chong Lom. Lokasi itu terletak kira-kira 2 kilometer dari tempat dia ditemui.
Media Thailand melaporkan bahawa dia menghabiskan masa lebih 10 jam terapung di sungai sebelum dibantu penyelamat. – Agensi


Wanita culik budak dibakar hidup-hidup
Oleh KOSMO!

24 Januari 2023, 6:00 pm
JAKARTA – Seorang wanita di wilayah Papua, Indonesia dibakar hidup-hidup oleh orang ramai selepas dia dituduh menculik kanak-kanak, lapor laman berita Suara.com.
Kejadian berlaku di Kota Sorong, Papua Barat Daya pada pukul 7 pagi (waktu tempatan) hari ini.
Video kejadian dirakam oleh penduduk menggunakan telefon bimbit.
Wanita pertengahan umur yang dikatakan mengalami gangguan mental itu dituduh sebagai pelaku penculikan kanak-kanak.
Ketika kejadian, sekumpulan penduduk berkumpul dan memukul wanita itu sehingga cedera.
Mereka kemudian membuka pakaian mangsa dan menyimbah minyak petrol ke seluruh badannya sebelum bertindak membaling api.

Beberapa penduduk yang berada di sekitar lokasi kejadian cuba membantu mangsa dengan mencurah air bagi memadamkan api yang marak pada badan mangsa.
Mangsa kemudian dikejarkan ke Hospital Sele Be Solu untuk mendapatkan rawatan, namun disahkan meninggal dunia selepas 90 peratus badannya  melecur. – Agensi


Wanita terkejut lihat suami mati 9 tahun lalu dalam video iklan restoran
Oleh KOSMO!

24 Januari 2023, 6:30 pm
LONDON – Seorang wanita di Britain mendakwa melihat suaminya makan di sebuah restoran baru-baru ini walaupun lelaki itu sudah meninggal dunia sembilan tahun lalu, lapor akhbar New York Post.
Lucy Watson mengulas mengenai video iklan online  yang dikongsi oleh restoran Spice Cottage di Westbourne, West Sussex pada 16 Januari lalu.
Ketika bertanya mengenai usia rakaman itu, Watson berkata, dia melihat anak lelaki dan suaminya dalam video tersebut walaupun lelaki itu meninggal dunia pada 2014.
Restoran berkenaan sebaliknya menyatakan bahawa video itu dirakam seminggu sebelum ia disiarkan.
Restoran yang ditubuhkan pada 1994 itu menyiarkan video bersama kapsyen bermaksud: “Tahun baharu, suasana baharu!
“Sejak beberapa minggu kebelakangan ini, kami bekerja keras untuk menjadikan pengalaman menjamu selera di sini lebih diingati,” jelas kapsyen berkenaan.

Situasi membingungkan itu membuatkan pengguna media sosial tertanya-tanya dan berkongsi teori mereka mengenai kemungkinan apa yang berlaku.
Bagaimanapun, tiada ulasan lanjut diberikan kedua-dua pihak berhubung siapa lelaki itu sebenarnya. – Agensi


Pelaburan pendidikan harus tumpu pembangunan awal kanak-kanak – Fadhlina
Oleh MOHD. HUSNI MOHD. NOOR

24 Januari 2023, 5:57 pm
PUTRAJAYA – Pelaburan dalam pendidikan seharusnya bermula daripada peringkat pembangunan awal kanak-kanak dan ia memerlukan peruntukan yang besar.
Menteri Pendidikan, Fadhlina Sidek berkata, jika aspek itu dapat dilakukan dengan baik maka ia memudahkan usaha mengumpul bukti, analisis dan data bagi mengekang masalah keciciran pelajar.
Beliau yang juga Presiden Suruhanjaya Kebangsaan UNESCO Malaysia berkata, data amaran awal itu juga penting bagi membangun dan melaksanakan intervensi yang disasarkan serta mengurangkan kemungkinan pelajar tercicir.
“Ia juga dapat memastikan isu kemiskinan yang mempunyai kesan kepada langsung pendidikan anak-anak dapat ditangani dengan sewajarnya,” katanya menerusi kenyataan sempena Hari Pendidikan Antarabangsa 2023, hari ini.
Katanya, Malaysia kini sedang menghidupkan semula Majlis Penasihat Pendidikan Kebangsaan (MPPK) bagi mengumpul idea dan tindakan dengan matlamat meningkatkan pendidikan negara.
Fadhlina berkata, beliau menyedari bahawa kejayaan dalam pembelajaran digital harus disokong oleh guru yang mempunyai pengetahuan dan kemahiran dalam teknologi maklumat (IT).

Menurutnya, pendidikan masa depan memerlukan guru dan pelajar dilengkapi dengan celik digital dan kecekapan untuk menyediakan pendidikan kalis masa hadapan yang lebih baik.
“Dalam hal ini, adalah penting untuk menjalin kerjasama dengan penyedia perkhidmatan teknologi dan badan antarabangsa untuk meningkatkan kecekapan digital mereka.
“Pendidikan adalah hak asasi manusia yang tidak boleh diketepikan dan pendidikan juga adalah penting untuk pembangunan masyarakat yang mampan, adil dan harmoni,” katanya.
Melangkah ke hadapan, Fadhlina berkata, Malaysia menggesa komitmen global dalam meningkatkan perpaduan sosial serta membantu mempercepatkan Matlamat Pembangunan Lestari (SDG) – Pendidikan 2030.
“Matlamat itu antara lain menggariskan supaya tumpuan lebih banyak diberikan kepada golongan muda, mengutamakan pelaburan dalam komponen teras pendidikan dan untuk memastikan tiada kanak-kanak tertinggal,” katanya. – KOSMO! ONLINE


Fakta menarik filem My Name Is Khan
Oleh KOSMO!

24 Januari 2023, 6:26 pm
PETALING JAYA – ‘My Name Is Khan’ merupakan sebuah ‘filem balas’ kepada beberapa buah filem Hollywood yang banyak menceritakan tentang pengganas Islam.
Beberapa siri filem terbabit antaranya, The Sum Of All Fear, The Kingdom dan Fight Club merupakan filem yang secara terang-terangan menceritakan tentang keganasan puak pengganas Islam.
Pengarah prolifik India, Karan Johar menghasilkan My Name Is Khan (2010) tanpa ada peperangan besar dan hanya menggunakan watak pemuda cacat lakonan Shah Rukh Khan bagi menjelaskan perbezaan penganut Islam dan pengganas Islam.
Berikut merupakan fakta yang disediakan Facebook Peminat Bollywood mengenai My Name Is Khan:
1. Shah Rukh Khan dan Jimmy Sheirgill kembali berlakon bersama selepas filem Mohabbatein (2000).
2. Jimmy Sheirgill dan Kajol buat kali pertama berlakon bersama.

3. Karan Johar memilih Kajol berlakon dalam filem ini kerana Kajol adalah pelakon kegemarannya.
4. Watak Zakir Khan (Jimmy Sheirgill) sebelumnya pernah ditawarkan kepada Aamir Baashir.
5. Shabana Azmi sebenarnya akan melakonkan watak sebagai ibu Rizwan Khan tetapi kerana dia ada jadual penggambaran yang tertunda, dia digantikan oleh Zarina Wahab.
6. Dalam filem My Name Is Khan, Varun Dhawan dan Sidharth Malhotra bekerja sebagai penolong pengarah Karan Johar. Selepas filem ini mereka membuat debut lakonan dalam filem arahan Karan Johar iaitu Student Of The Year (2012).
7. Rumah Zakir di San Francisco adalah rumah sama yang digunakan dalam filem Full House (1987).
8. Untuk menjayakan watak Rizwan Khan, Shah Rukh Khan menghabiskan masa dengan orang yang mengalami sindrom Asperger, malah beliau pun pernah menonton video dan membaca buku yang berkaitan dengan sindrom Asperger itu untuk mengetahui cara mereka berkelakuan, bercakap dan berjalan.
9. Adegan banjir di inspirasikan dari bencana di New Orleans tetapi penggambaran dibuat di Mumbai, India, yang ketika itu dilanda musim kemarau. Untuk adegan ini diperlukan air dari 20 tangki air selama 10 hari berturut-turut, setiap tangki mengandungi 12 ribu liter air manakala sebuah keluarga seramai 4 orang memerlukan sekitar 360 liter air.
10. Filem My Name Is Khan memenangi 3 Anugerah Filmfare, Shah Rukh Khan (Pelakon Lelaki Terbaik), Kajol (Pelakon Wanita Terbaik), dan Karan Johar (Pengarah Terbaik). – KOSMO! ONLINE.


Anwar tiba di Brunei untuk lawatan rasmi
Oleh EDDY AQMAL MOHAMED HAMIDI

24 Januari 2023, 5:27 pm
PUTRAJAYA – Perdana Menteri, Datuk Seri Anwar Ibrahim selamat tiba di Lapangan Terbang Antarabangsa Brunei di Bandar Seri Begawan, Brunei pukul 3.15 petang tadi bagi memulakan lawatan rasmi selama dua hari ke negara itu.
Ketibaan beliau dan isteri, Datin Seri Dr. Wan Azizah Wan Ismail, disambut mesra Putera Mahkota Brunei, Pengiran Muda Mahkota Al-Muhtadee Billah dan isteri, Pengiran Anak Isteri Pengiran Anak Sarah.
Anwar yang menerima sambutan rasmi turut diberi penghormatan memeriksa perbarisan kawalan kehormat yang terdiri daripada anggota Angkatan Bersenjata Diraja Brunei.
Delegasi Perdana Menteri turut disertai Premier Sarawak, Tan Sri Abang Johari Openg; Ketua Menteri Sabah, Datuk Seri Hajiji Noor serta Menteri Luar, Datuk Seri Dr. Zambry Abdul Kadir dan Pesuruhjaya Tinggi Malaysia ke Brunei, Datuk Raja Reza Raja Zaib Shah.
Anwar dan isteri kemudiannya berlepas ke hotel penginapan, sebelum dijadual menghadiri majlis makan malam bersama diaspora Malaysia di Suruhanjaya Tinggi Malaysia di Brunei, malam ini.
Perdana Menteri dijangka akan menghadap Sultan Brunei, Sultan Hassanal Bolkiah bagi mengadakan pertemuan empat mata di Istana Nurul Iman dan membincangkan pelbagai isu yang menyentuh kepentingan kedua-dua negara.

Selepas pertemuan tersebut, Anwar dijadualkan akan menyaksikan majlis menandatangani memorandum persefahaman (MoU) yang bakal ditandatangani antara Lembaga Pembangunan Pelaburan Malaysia (MIDA) dan Lembaga Pelaburan Brunei (BIA). – KOSMO! ONLINE


Ular sawa 5 meter tidak sempat jamah kucing
Oleh ISKANDAR SHAH MOHAMED

24 Januari 2023, 5:37 pm
KUALA SELANGOR – Sebuah keluarga terkejut menemui seekor ular sawa batik seberat 15 kilogram (kg) di dalam sangkar kucing peliharaan mereka di Batu 3 di sini, awal pagi tadi.
Kejadian kira-kira pukul 3 pagi itu disedari pemilik rumah yang melihat reptilia sepanjang lima meter berkenaan bersama kucing tersebut.
Jurucakap Angkatan Pertahanan Awam (APM) Kuala Selangor berkata, seramai empat anggota bergegas ke lokasi kejadian selepas menerima panggilan kecemasan pukul 3.20 pagi.
Katanya, setiba di lokasi kejadian mendapati ular jtu berada di bahagian bawah manakala seekor kucing di atas sangkar yang diletakkan di luar rumah tersebut.
“Anggota kami mengambil masa selama 12 minit untuk menangkap ular itu dengan menggunakan peralatan khas.
“Kucing berkenaan selamat dan tidak mengalami sebarang kecederaan,” ujarnya.

Tambah jurucakap itu, ular berkenaan diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut. – KOSMO!ONLINE


Tekad buka kedai walaupun air naik
Oleh ADNAN IBRAHIM

24 Januari 2023, 5:32 pm
KLUANG – Pemilik sebuah kedai makan tekad membuka kedainya kepada orang ramai walaupun air mula naik seawal pukul 7 pagi tadi.
Menurut Sulastri Kasiman, 40, Restoran Bawah Kolong di Kampung Melayu 2 yang diusahakannya sejak 10 tahun itu tidak lekang daripada masalah dinaiki air namun kebanyakannya hanya banjir kilat sahaja.
Katanya, kali ini agak lama dan sudah melebihi lima jam air bergenang di tempat makan namun tidak menghalang orang ramai daripada datang untuk menjamu selera di kedai makan ini.
“Pekerja sudah mula memasak lauk pauk pada pukul 5.30 pagi kerana tidak menyangka air akan naik walaupun menyedari hujan sudah turun sekitar pukul 2 pagi.
“Selepas selesai masak, pekerja memaklumkan air sudah melimpah dari longkang di sekeliling kedai menyebabkannya mula menggelami sebahagian kawasan ruang makan,” Katanya ketika ditemui hari ini.
Menurut Sulastri lagi, walaupun keadaan cuaca yang masih hujan sekarang, pihaknya bercadang untuk meneruskan membuka kedai hingga malam nanti.

Ujarnya, esok samada buka atau tidak masih bergantung pada keadaan cuaca dan air hari ini, namun jika masih mengizinkan kedai akan dibuka seperti biasa.
Sementara itu, Mohd. Maizatul Nahar Johari, 43, dari Kota Tinggi berkata, soal makan dalam banjir tidak menjadi masalah kepada mereka.
Katanya, pengalaman seperti ini amat berharga kerana bukan mudah untuk mendapat suasana makan sambil kaki berendam dengan air.
“Yang penting sekali adalah lauk masakannya sedap serta banyak pilihan, makan berendam kaki berendam dengan air banjir itu adalah perkara ke dua,”katanya. – KOSMO! ONLINE


Isteri boleh minta cerai jika suami tidak solat
Oleh AMREE AHMAD

24 Januari 2023, 6:17 pm
PUTRAJAYA – Golongan Muslimah tempatan sebenarnya boleh memohon perceraian daripada suami jika lelaki berkenaan menyebabkan berlaku mudarat kepada wanita tersebut.
Menurut hantaran infografik Jabatan Agama Islam Wilayah Persekutuan (Jawi) disiarkan menerusi laman sosialnya, ada empat situasi membolehkan si isteri itu berbuat demikian.
Antara kemudaratan tersebut ujar agensi berkenaan, ialah apabila suami itu gagal untuk menyediakan hak-hak ke atas isteri seperti nafkah, pergaulan yang baik dan tempat tinggal.
“Harus juga cerai jika si suami berperangai fasiq seperti melakukan amalan syirik, tidak solat atau tidak berpuasa Ramadan dan isteri itu sudah lama bersabar menasihatinya,” kata Jawi.
Mengulas lanjut, Jawi berkata, isteri turut boleh menuntut fasakh sekiranya suaminya didapati bermusafir terlalu lama seperti lebih enam bulan tanpa ada sebarang pun khabar berita.
“Situasi berkenaan disebabkan kebimbangan si isteri tersebut berasa takut bahawa dirinya pula tidak mungkin dapat mengawal fitnah iaitu keperluan syahwatnya,” jelas agensi itu.

Turut diharuskan ialah keadaan apabila suami itu bertindak menghina termasuk memukul tanpa sebab, melaknat atau memaki hamun pasangannya dengan bahasa yang kesat.
Jawi menerusi keterangan ringkasnya menyatakan bahawa empat situasi itu harus setelah suami tidak mahu melafazkan talak walhal isteri tidak sanggup lagi meneruskan perkahwinan.
Meskipun hal perceraian berada di tangan suami, ajaran Islam masih membolehkan keadaan tertentu untuk isteri memohon cerai sebagai jalan keluar daripada ikatan hubungan itu.
Walau bagaimanapun, ia dibuat selepas segala usaha bagi menyelamatkan rumah tangga menemui jalan buntu dan perceraian diharapkan menjadi penamat daripada diteruskan.
Pada masa yang sama, Jawi turut menyarankan suami isteri agar sentiasa bersabar dan banyak bermuhasabah sesama sendiri supaya perkahwinan mereka terus lama berkekalan. – KOSMO! ONLINE


[VIDEO] Anak paus terdampar di pantai Kampung Nelayan diselamatkan
Oleh CHERINE JON

24 Januari 2023, 6:09 pm
MIRI – Suasana di pantai Kampung Nelayan Batu 4, Kuala Baram di sini riuh seketika dengan kehadiran seekor anak ikan paus yang terdampar di situ.
Susulan laporan yang dibuat oleh orang awam di situ kira-kira pukul 12 tengah hari tadi, sepasukan anggota dari Balai Bomba dan Penyelamat (BBP) Lutong segera dikerahkan ke lokasi bagi menyelamat mamalia itu.
Jurucakap Pusat Gerakan Operasi Bomba Sarawak berkata setiba pasukan bomba di lokasi, didapati seekor anak ikan paus dianggarkan sepanjang empat meter terdampar di tepi pantai berkenaan.
“Operasi menyelamat terus dijalankan oleh pasukan bomba dengan bantuan orang awam dengan menolak anak ikan paus itu ke kawasan yang lebih dalam.
“Ia bagi memudahkannya untuk berenang ke laut,” katanya dalam kenyataan, hari ini.
Tambahnya, setelah mamalia itu kembali berenang ke laut, pasukan bomba kemudian balik ke balai.- KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Penduduk tak sangka rumah tenggelam paras pinggang
Oleh MASTURAH SURADI

24 Januari 2023, 5:51 pm
KOTA TINGGI – Penduduk di Jalan Balau 2, Taman Desaru Utama (TDU) di sini tidak menyangka kediaman mereka ditenggelami air sehingga paras pinggang dalam kejadian banjir hari ini.
Seorang penduduk, Zainon Omar, 51, berkata, keadaan cuaca hujan sejak malam tadi dipercayai menjadi punca berlaku banjir di taman itu.
Katanya, dia yang menjaga ibunya, Azizah Khamis, 76, turut terpaksa memapah wanita itu bersama suami dan anak-anak meredah banjir selepas mendapati air mula memenuhi ruang parkir kereta.
“Hari ini saya sudah mula bekerja tetapi dalam masa sama sentiasa tanya perkembangan di rumah dengan anak-anak. Pukul 12 tengah hari anak memaklumkan air sudah mulai naik di hadapan rumah.
“Saya terus bergegas balik mengambil barang baju ibu serta dokumen penting keluarga kerana mahu cepat berpindah ke Pusat Pemindahan Sementara (PPS) kerana memikirkan keadaan ibu yang uzur.
“Saya memang tak bawa apa-apa pakaian kerana sangka banjir ini sekejap sahaja dah surut tetapi kami dimaklumkan bahawa petang ini berlaku air pasang besar selain keadaan cuaca yang masih hujan,” katanya ketika ditemui di PPS Dewan Muafakat Taman Desaru Utama (TDU), hari ini.

Zainon berkata, banjir yang berlaku itu merupakan kali ketiga dan paling teruk yang menimpa keluarganya sejak menetap di situ dimana yang pertama berlaku pada tahun 2021 manakala yang kedua pada Disember tahun lalu dan ketiga hari ini.
“Baru sebulan lebih kami hadapi banjir. Hari ini kami sekali lagi diuji. Banjir Disember lalu kami kerugian kira-kira RM3,000 kerana barang perabot yang rosak.
“Kali ini kami tidak tahulah keadaan barang-barang dalam rumah kerana saya dimaklumkan jiran-jiran air sudah paras pinggang berbanding paras betis sahaja banjir sebelum ini,” ujarnya lagi.
Sementara itu, seorang lagi mangsa, Md. Johari Dol, 67, berkata, kawasan perumahan itu mula dinaiki air pada pukul 7 pagi susulan hujan lebat sejak malam.
Namun, katanya, air mulai surut pukul 9 pagi apabila hujan berhenti sebelum air mula naik selepas hujan kembali lebat. – KOSMO! ONLINE


‘Danang’ dicari langgar lari remaja sampai mati
Oleh MOHAMAD NAUFAL MOHAMAD IDRIS

24 Januari 2023, 5:12 pm
KLANG – Seorang remaja maut dalam kemalangan langgar lari di simpang tiga Jalan Limau di sini, tengah malam tadi.
Dalam kejadian kira-kira pukul 12.30 tengah malam, mangsa berusia 19 tahun itu maut selepas motosikal ditungganginya jenis Yamaha SM Sport dilanggar sebuah kenderaan pacuan empat roda jenis Mitsubishi Storm.
Ketua Polis Daerah Klang Utara, Asisten Komisioner S. Vijaya Rao berkata, siasatan mendapati mangsa dalam perjalanan pulang bekerja dari arah Jalan Meru ke Jalan Iskandar.
Keadaan kenderaan pacuan empat roda dan motosikal mangsa di lokasi kejadian.
“Sebaik tiba di lokasi kejadian, mangsa dilanggar oleh sebuah kenderaan pacuan empat roda dipandu lelaki dipercayai berusia 30an dari arah bertentangan yang hendak membelok kiri simpang.
“Pelanggaran itu mengakibatkan mangsa tercampak ke dalam parit besar dan kemudiannya disahkan meninggal dunia di lokasi kejadian,” katanya dalam kenyataan, hari ini.
Beliau menambah, pemandu pacuan empat roda itu telah melarikan diri dari lokasi kejadian.

Sehubungan itu, Vijat menjelaskan, pihaknya kini mengesan pemandu tersebut yang dikenali sebagai Danang untuk membantu siasatan mengikut Seksyen 41 (1) Akta Pengangkutan Jalan 1987.
“Saksi atau orang ramai yang mempunyai maklumat diminta menghubungi Pegawai Penyiasat Inspektor Surihan Samsudin di talian 013-2082327 atau balai polis berdekatan,” katanya. – KOSMO! ONLINE


Anggota polis parah jatuh tingkat empat apartmen
Oleh ASLIZA MUSA

24 Januari 2023, 4:43 pm
IPOH – Seorang anggota polis berpangkat sarjan mejar parah dipercayai terjatuh dari tingkat empat sebuah apartment di Lumut, semalam.
Ketua Polis Perak, Datuk Seri Mohd. Yusri Hassan Basri berkata, laporan kejadian itu diterima daripada orang awam pada pukul 5.45 pagi.
Katanya, siasatan mendapati anggota lelaki berusia 38 tahun itu bertugas di Pahang dan sedang dalam tempoh bercuti.
“Anggota itu sepatutnya melangsungkan perkahwinan di rumah keluarganya di Ayer Tawar, semalam.
“Mangsa telah dihantar ke Hospital Seri Manjung untuk rawatan dan keadaannya kini kritikal,” katanya di sini hari ini.
Menurut beliau, siasatan sedang dijalankan bagi mengenal pasti motif kejadian tersebut. – KOSMO! ONLINE


Kedah umum 5 Februari cuti peristiwa sempena Thaipusam
Oleh JAMLIAH ABDULLAH

24 Januari 2023, 4:52 pm
ALOR SETAR – Kerajaan Negeri Kedah mengumumkan 5 Februari ini sebagai cuti peristiwa negeri sempena perayaan Thaipusam.
Menteri Besar, Datuk Seri Muhammad Sanusi Md. Nor berkata, perkara tersebut diputuskan dalam mesyuarat exco pada minggu lepas.
“Pemberian cuti peristiwa ini bertujuan untuk memberikan kemudahan kepada penganut Hindu di negeri ini untuk meraikan hari kebesaran agama mereka bersama keluarga,” katanya dalam satu kenyataan di sini, hari ini.
Beliau turut berharap kepada yang bukan beragama Hindu, pemberian cuti peristiwa itu dapat memberikan mereka manfaat yang sebaik-baiknya.
“Ini memandangkan ia (Hari Thaipusam) jatuh pada hari Ahad yang berturutan dengan cuti mingguan,” katanya. – KOSMO! ONLINE


Lebih 1 juta kenderaan, lebuh raya dijangka sesak hingga malam
Oleh AZMI NORDIN

24 Januari 2023, 5:05 pm
KUALA LUMPUR – Aliran trafik di tiga lebuh raya utama dijangka sesak sehingga malam ini susulan jumlah kenderaan memasuki lebuh raya kini sudah mencapai lebih 1 juta.
Bagaimanapun, trafik di Lebuh Raya Utara-Selatan dijangka meningkat sehingga 2 juta serta Lebuh Raya Karak Kuala Lumpur (KLK) sebanyak 200,000 dan Lebuh Raya Pantai Timur Fasa 1 (LPT1) berjumlah 150,000.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim berkata, setakat pukul 12 tengah hari tadi, Lebuh Raya Utara-Selatan mencatatkan sebanyak 1,181,805 kenderaan menggunakan laluan tersebut.
“Sementara itu, di LPT1 sebanyak 115,158 kenderaan diikuti lebuh raya KLK sebanyak 160,088 kenderaan,” katanya dalam kenyataan hari ini.
Menurut Mat Kasim, lima laluan di lebuh raya dijangka sesak menjelang petang dan berlarutan sehingga tengah malam.
“Laluan tersebut antaranya pintu masuk utama ke pusat Bandar seperti Tol Gombak (Timur) dan Plaza Tol Sungai Besi (Selatan) serta Lebuhraya Karak-Bentong dari arah Tol Bentong menghala ke Kuala Lumpur (Pertambahan kenderaan dan mendaki).

“Selain itu, Lebuhraya PLUS Slim River, Lebuhraya PLUS Changkat Jering-Ipoh (Pertambahan kenderaan dan mendaki), serta Lebuhraya ELITE Shah Alam-Sepang-Nilai (Pertambahan Kenderaan),” ujarnya.
Justeru, Mat Kasim menasihatkan semua pengguna jalan raya agar memandu dengan berhati-hati memandangkan musim hujan dan keadaan jalan yang licin.
“Jangan menggunakan lorong kecemasan dan jadilah pemandu berhemah, sentiasa bersabar dan bertolak ansur antara satu sama lain,” jelasnya. – KOSMO! ONLINE.


Kekasih berkeras mengaku adik-beradik elak dicekup JAIM
Oleh DIYANATUL ATIQAH ZAKARYA

24 Januari 2023, 5:23 pm
MELAKA – Sepasang kekasih berkeras mendakwa mereka hanyalah adik-beradik bagi mengelak dicekup berkhalwat dalam satu serbuan di sebuah hotel bajet di Klebang, di sini, Ahad lalu.
Individu berusia 29 dan 28 tahun itu antara 10 pasangan kekasih yang dicekup sepasukan pegawai penguat kuasa Jabatan Agama Islam Melaka (JAIM) pada Operasi Cegah Jenayah Syariah sempena Tahun Baharu Cina.
Pengarah JAIM, Datuk Che Sukri Che Mat berkata, ketika serbuan dibuat, pasangan itu pada awalnya mengambil masa kira-kira 10 minit untuk membuka pintu dan membenarkan penguat kuasa membuat pemeriksaan di dalam bilik.
“Pasangan itu kemudiannya berkali-kali memberitahu mereka adalah adik-beradik sehingga keadaan menjadi tegang, namun gagal membuktikannya melalui dokumen sah.
“Selepas lebih 5 minit soal siasat, mereka akhirnya mengakui sebagai pasangan kekasih dan memberikan alasan bermalam di hotel tersebut untuk berehat,” katanya ketika dihubungi pemberita di sini, hari ini.
Mengulas lanjut, beliau memberitahu sembilan pasangan yang lain berjaya dicekup dalam serbuan di kawasan Simpang Ampat dan Rembia di sini yang dijalankan bermula pukul 12 tengah malam sehingga 5 pagi.

“Kesemua pasangan itu berjaya ditahan hasil daripada maklumat orang awam dan ahli Rakan Setiaku JAIM (RASIM) yang membantu pihak JAIM dalam mengekang aktiviti tidak bermoral serta maksiat.
“Mereka telah dibawa ke pejabat JAIM bagi membantu siasatan mengikut Seksyen 53 Enakmen Kesalahan Syariah Negeri Melaka 1991,” katanya. – KOSMO! ONLIN


Bukan serangan peribadi, garang tapi ikhlas – Mas Idayu
Oleh HANISAH SELAMAT

24 Januari 2023, 4:33 pm
PETALING JAYA – Dikecam keterlaluan sehingga membunuh semangat penyanyi Sissy Iman, juri profesional program Famili Duo, Mas Idayu bertegas, setiap kritikan yang keluar daripada mulutnya bukanlah bersifat serangan peribadi, sebaliknya satu teguran ikhlas.
Penyanyi berusia 51 tahun itu berkata, dengan pengalaman lebih 16 tahun sebagai juri dalam bermacam program nyanyian dalam dan luar negara, dia tidak perlu mendengar arahan netizen atau memperbetulkam pendekatan penjuriannya dalam menilai setiap peserta.
“Adakah saya mahu buat mereka gagal atau beri ilmu? Kita pun jangan buat tanggapan Sissy menangis disebabkan tidak boleh terima kenyataan atau kerana dia kesalkan persembahan sendiri.
“Kenapa saya garang? Saya mahu peserta ambil perhatian untuk tingkatkan persembahan.
“Itu bukan serangan. Saya ikhlas, cuba fikir di situ. Saya juga jadi diri sendiri dan tidak perlukan pandangan orang lain. Setakat ini produksi Famili Duo dan TV3 tiada komen dari segi cara mahu pun penjurian saya,” katanya kepada Kosmo! Online.
Bekas juri pertandingan nyanyian Indonesia, D’Academy Asia turut menyelar golongan yang hanya pandai mengkritik, namun sebenarnya tidak faham apa yang diperkatakan.

“Kalau ada yang tak suka dengan saya bukan sekarang sebenarnya, sepatutnya 16,17 tahun lalu. Saya terima amanah ini sebab produksi terima cara saya.
“Pihak TV3 pun sudah lama bekerjasama dengan saya. Takkan saya kena tukar sebab mahu ikut cakap netizen?,” luahnya.
Pada masa sama, Mas Idayu, 51, secara sinis meminta golongan yang beremosi melontarkan pandangan supaya mengambil alih tempatnya berbanding cuma tahu bercakap.
“Sebenarnya saya kena dengar cakap siapa? Ini kerja saya dan saya tak pernah kacau kerja orang. Kalau kau rasa nak duduk di posisi saya, beritahu saja TV3 untuk gugurkan saya dan masukkan mereka yang haus tumpuan itu,” katanya.
Sebagai nasihat tambahan untuk Sissy, katanya adalah menjadi satu kerugian seandainya penyanyi muda itu tunduk kepada emosi.
“Jika dia (Sissy) mampu meneruskan langkah di pentas tersebut, dia sememangnya seorang penyanyi yang dahsyat,” ulasnya.
Terdahulu, Sissy yang berpasangan dengan sepupunya, penyanyi Naim Daniel tidak dapat menahan kecewa sehingga mengalirkan air mata akibat kritikan pedas Mas Idayu untuk persembahan lagu Jampi versi keroncong.
Tidak hanya menangis dalam siaran langsung, emosi patah semangat penyanyi berusia 28 tahun itu berlanjutan apabila berhasrat membatalkan majlis pelancaran album baharunya yang dirancang pada 2 Februari nanti,
Insiden tangisan Issy dan komen ‘membunuh’ juri yang mesra disapa ‘mummy’ itu mencetuskan perdebatan hangat tidak hanya dalam kalangan netizen, bahkan pandangan sinikal golongan artis.
Selain digelar tidak profesional, penerbit eksekutif program berkenaan, Muhammad Sufian Che Isa juga suami Mas Idayu juga dianggap punca segala permasalahan,
Hos juga pelakon popular, Datuk AC Mizal juga secara terang-terangan mencadangkan pihak berkaitan agar menerbitkan program khas untuk memaki orang jika perlakuan menjatuhkan maruah demi rating terus dijadikan amalan dalam stesen televsyen. – KOSMO! ONLINE


Koleksi ‘nombor plat’ berhampiran terowong Shah Alam
Oleh MOHAMAD NAUFAL MOHAMAD IDRIS

24 Januari 2023, 5:18 pm
SHAH ALAM – Tular gambar beberapa nombor plat kenderaan tercabut selepas melalui laluan banjir kilat yang berlaku di Seksyen U12, di sini, semalam.
Kesemua nombor plat tersebut berada di bahagian tepi jalan berhampiran terowong menghubungkan Seksyen 7 dan Desa Alam.
Menurut seorang pengguna dikenali Diana Zaini, menyedari kehilangan nombor plat depan keretanya ketika hendak keluar sarapan pagi.
“Teringat semalam lalu salah sebuah lorong terowong tersebut.
“Ingatkan nombor plat kereta saya sahaja yang tercabut, malah beberapa nombor plat kenderaan lain juga tercabut,” katanya menerusi hantaran di Facebook.
Posting tersebut mendapat 450 reaksi dan telah mendapat komen lebih 30 netizen laman sosial tersebut.

Salah seorang pengguna lain dikenali Mus Shah secara berseloroh memaklumkan penduduk kawasan sekitar tidak perlu lagi tercari-cari nombor plat kenderaan mereka sekiranya tercabut ketika hujan.
“Lepas ini, cari sahaja nombor plat di antara dua terowong itu,” tulisnya.
Sementara itu, seorang lagi netizen, Ady Abd berkata, pengguna kenderaan perlu memandu perlahan sekiranya melalui kawasan yang paras airnya dinaiki tinggi.
“Selain elak nombor plat tertanggal, cara ini boleh mengelakkan enjin kenderaan menyedut air,” ujarnya. – KOSMO!ONLINE


Anjing Alaska, bulu lebat curi tumpuan orang ramai
Oleh FLORINA DERIS

24 Januari 2023, 4:56 pm
PETALING JAYA – Anjing bulu lebat didakwa berbaka Malamut Alaska menjadi perhatian apabila binatang yang berasal dari habitat sejuk itu dibela di Malaysia yang bercuaca panas.
Menurut hantaran dimuat naik pengguna Tiktok, @nazirrr_01, memaparkan seorang individu membawa binatang besar berbulu lebat yang setinggi paras lutut itu keluar bersiar-siar.
“Besar. Cuba anda teka, ini haiwan apa,” katanya menerusi ruangan kapsyen.
Di ruangan komen, rata-rata netizen berasa gerun dengan saiz binatang tersebut dan ada juga yang menyifatkan binatang comel itu tidak sepatutnya dibela dengan cuaca panas di negara ini.
“Comelnya, tapi jika jumpa secara berdepan, lari tidak cukup tanah rasanya,” seloroh @yanabatrisyah.
“Baka ini hidup di tempat sejuk. Tapi, jika lahir di Malaysia, mungkin sudah terbiasa dengan cuaca panas,” kata @j_annaha.

“Ada juga yang menggelarnya anjing beruang (dog bear). Sebab dia boleh membesar sama saiz dengan beruang,” ujar @naimanuar93.
Seorang pengguna lain, @myazaara berkata, dia pernah melihat saiz lebih besar sebelum ini di kawasan rumah kerana pemiliknya selalu membawanya keluar berjalan-jalan.
Hantaran video itu meraih 61,500 tanda suka dan 697,700 jumlah tontonan setakat ini. – KOSMO! ONLINE


Lelaki hilang ‘telur’ dipukul polis
Oleh KOSMO!

24 Januari 2023, 5:24 pm
PARIS – Doktor-doktor terpaksa membuang buah zakar seorang lelaki selepas dia dipukul pada pangkal paha oleh polis semasa menyertai demonstrasi di Paris minggu lalu, lapor akhbar The Guardian semalam.
Imej dan rakaman kejadian yang tular itu memaparkan anggota polis memukul seorang lelaki yang terjatuh di atas jalan pada bahagian kelangkang mangsa sebelum beredar.
Insiden berlaku semasa rusuhan yang mencemari protes aman membabitkan puluhan ribu orang kerana membantah rancangan kerajaan menaikkan had umur persaraan. Sekitar satu juta orang berarak di bandar-bandar di seluruh Perancis Khamis lalu.
Mangsa berusia 26 tahun yang dikenal pasti oleh akhbar Perancis sebagai seorang jurutera berkata, dia dipukul oleh seorang anggota polis ketika merakam gambar konfrontasi antara penunjuk perasaan dan polis.
Seorang lagi anggota polis menyerbu ke arahnya dan memukul pangkal paha mangsa.
Peguam mangsa, Lucie Simon berkata, dia memfailkan aduan bagi pihak anak guamnya kerana ‘keganasan sukarela dan membawa kepada kecacatan yang dilakukan oleh seorang penjawat awam’.

“Ia adalah pukulan kuat sehingga buah zakar mangsa terpaksa dipotong,” kata Simon sambil menambah, jurutera itu masih menjalani rawatan di hospital.
Ketua Polis Paris, Laurent Nunez mengarahkan kejadian itu disiasat selepas  kemarahan orang ramai semakin meningkat kerana kekerasan berlebihan oleh pihak polis.
Lelaki itu memberitahu akhbar Liberation bahawa dia akan mengemukakan saman berhubung kes tersebut. – Agensi


Netizen cabar Mas Idayu masuk Gegar Vaganza
24 Januari 2023, 4:40 pm
PETALING JAYA – Susulan rasa tidak puas terhadap cara penjurian Mas Idayu pada minggu keenam Famili Duo baru-baru ini, netizen mendesak agar penyanyi dangdut itu menyertai program nyanyian terkenal, Gegar Vaganza (GV).
Cadangan tersebut disuarakan netizen kerana mereka mahu melihat sejauh atau sehebat mana nyanyian penyanyi itu sementelah dia kerap menghentam peserta dalam beberapa buah program realiti sebelum ini.
“Saya cabar Mas Idayu masuk Gegar Vaganza! Kalau berani, masuklah!
“Retweet (ulang kicau) tanda setuju. Like (suka) tanda setuju juga tapi dalam bukan versi retweet,” tulis seorang pengguna Twitter, @NaufalAntezem.
Perkongsian tersebut menuai reaksi daripada netizen lain yang bersetuju sekiranya Mas Idayu menyertai GV kerana mereka tidak sabar melihat dia pula menerima komen dan kritikan daripada juri.
Bagaimanapun, terdapat juga balasan beberapa netizen yang berseloroh membayangkan situasi sekiranya penyanyi itu benar-benar menjadi peserta GV.

“Risau tak sempat juri nak komen, dia dah komen juri dulu,” balas seorang pengguna.
“Dia masuk Ceria Popstar pun tak lepas minggu kedua,” seloroh netizen lain.
Sementara itu, sejak isu membabitkan Mas Idayu tular, media sosial mula dibanjiri beberapa video lama penyanyi itu.
Antaranya sebuah video ketika dia menjadi juri bagi sesi uji bakat sebuah program realiti beberapa tahun lalu.
Dalam video berkenaan, seorang peserta lelaki mempersoalkan adakah dia boleh menyanyi dan suaranya sedap.
“Throwback (imbau kembali),” tulis netizen yang memuat naik video berkenaan dalam Twitter.
Beberapa hari lalu, dunia hiburan dipanaskan dengan kejadian Mas Idayu yang mengkritik cara nyanyian Sissy Iman dan Naim Daniel pada minggu keenam Famili Duo.
Kedua-dua penyanyi itu menyampaikan lagu Jampi dalam versi keroncong, namun Mas Idayu tidak menyukai persembahan tersebut selain berpendapat nyanyian mereka terlalu kasar untuk irama berkenaan. – KOSMO! ONLINE


27 anak syarikat PKNP ditutup – Saarani
Oleh LUQMAN RIDHWAN MOHAMED NOR

24 Januari 2023, 3:55 pm
IPOH – Sebanyak 27 anak syarikat Perbadanan Kemajuan Negeri Perak (PKNP) telah ditutup sehingga kini kerana gagal mempamerkan prestasi yang baik.
Menteri Besar Perak, Datuk Seri Saarani Mohamad berkata, tindakan itu diambil kerana anak-anak syarikat tersebut tidak mempunyai sebarang perniagaan selain tidak memberi sumbangan kepada kerajaan.
Bahkan, katanya, ia membebankan PKNP dan kerajaan negeri yang mengambil tanggungjawab membayar gaji dan sebagainya.
Sehubungan itu, katanya, penutupan 27 anak syarikat tersebut diambil bagi memastikan syarikat berkaitan kerajaan (GLC) berkenaan tidak terus terbeban selain membolehkannya memainkan peranan dengan sewajarnya.
“Kesemua anak syarikat yang ditutup tersebut telah wujud sebelum saya (menjadi Menteri Besar). Saya masuk dan tutup (anak-anak syarikat PKNP),” katanya selepas menghadiri majlis perasmian dan pelancaran projek [email protected], di sini, hari ini.
Mengulas lanjut, Saarani berkata, beliau telah memaklumkan sewaktu pembentangan bajet negeri baru-baru ini mengenai kadar sumbangan yang diberikan oleh GLC di Perak.

Beliau berkata, kerajaan negeri juga telah meletakkan unjuran untuk sumbangan keseluruhan daripada GLC menjelang 2030 iaitu kira-kira RM100 juta.
“Semua GLC mesti mula membuat perancangan yang teliti kerana setiap keuntungan daripada pembangunan dan projek kita beri mesti sumbangkan balik kepada kerajaan negeri,” katanya kepada pemberita di sini hari ini. – KOSMO! ONLINE


Pandu guna lorong kecemasan hendak ke mana?
Oleh FLORINA DERIS

24 Januari 2023, 4:18 pm
PETALING JAYA – Tindakan beberapa pemandu menyalahgunakan lorong kecemasan gara-gara mahu mengelak kesesakan lalu lintas mengundang pelbagai reaksi di media sosial.
Menurut hantaran dimuat naik @aserappp0, memaparkan tujuh buah kereta melakukan kesalahan apabila didakwa bertindak memotong dan memandu di lorong kecemasan.
“Kalau saya sertai mereka, agak-agaknya sampai kampung nanti cermin sisi masih elok tak,” seloroh @aserappp0 menerusi ruangan kapsyen hantaran tersebut.
Sementara itu, di ruangan komen, rata-rata orang ramai meminta pihak berkuasa mengambil tindakan terhadap kenderaan-kenderaan berkenaan.
“Terima kasih kerana memudahkan kerja pihak polis,” komen seorang pengguna media sosial, @dausapiz.
“Pandu laju-laju mahu kemana? Orang lain pun masing-masing mahu balik,” komen @azrul5591.

“YB Anthony Loke, mohon berikan ganjaran kepada sesiapa yang dapat merakam video seperti ini. Pasti ramai yang akan mengikut peraturan,” cadang @mimpi_ngeri7 pula.
Hantaran video yang dikongsi ke platform media sosial itu telah meraih sebanyak 53,100 jumlah tontonan setakat ini. – KOSMO! ONLINE


Beli nugget ayam, dapat inti besi dawai
Oleh KOSMO!

24 Januari 2023, 3:41 pm
PETALING JAYA – Beli nugget ayam goreng, sedang asyik mengunyah rupa-rupanya ia mengandungi besi dawai.
Itu pengalaman dilalui seorang wanita dikenali sebagai Azwani selepas membeli nugget ayam menerusi gambar yang dimuat naik di Facebook Masak Apa Tak Jadi Hari Ni Official.
“Ini bukan kes masak tak jadi. Ini kes makan tak jadi. Petang semalam lepak di satu tempat ini, ‘order’ (pesan) nugget.
“Biasalah kita cicah sos terus masuk mulut. Masuk nugget ketiga atau empat, aku rasa kunyah benda keras. Ngilu macam besi.
“Subhanallah juih keluarkannya. Itu dua besi dawai apa entah. Mengadu kepada pekerja kedai, memang bukan salah kedai,” ujarnya.
Katanya lagi, pihak kedai memaklumkan mereka hanya menggoreng nugget yang diambil daripada bungkusan.

Menjengah di ruangan komen, ada netizen yang memberi cadangan supaya wanita itu membuat aduan kepada syarikat pengeluar makanan berkaitan.
“Hubungi bahagian khidmat pelanggan untuk aduan. Pernah beli daging burger ada besi. Mereka datang periksa dan memang terdapat besi (bahagian mesin). Mereka bawa cenderahati dan minta maaf,” kata Shah Shamsudin.
“Ini isu keselamatan makanan. Boleh buat aduan (kepada pihak yang berkaitan),” kata Azrulshafiq Bakar pula. – KOSMO! ONLINE


Reen Rahim ‘sempoi’ kongsi pelamin dengan adik ipar
Oleh MOHAMMAD SHAHEMY AZMI

24 Januari 2023, 4:00 pm
PETALING JAYA – Majlis sambut menantu keluarga belah suami pelakon terkenal, Reen Rahim yang diadakan pada Ahad lalu mendapat pujian netizen kerana diraikan dalam suasana sederhana mengikut adat tradisi Melayu.
Lebih mencuri perhatian, majlis persandingan berkonsepkan ala kampung itu menyaksikan Reen berkongsi pelamin bersama adik iparnya yang turut meraikan hari bahagianya bersama isteri.
Menerusi hantaran yang dikongsikan dalam Instagram miliknya, Reen atau nama lengkapnya Noreen Ashikin Abdul Rahim, 35, menzahirkan rasa syukur kerana majlis sambut menantu oleh keluarga suaminya selesai dibuat dalam suasana yang cukup sederhana tetapi meriah.
“Alhamdulillah selesai majlis sambut menantu keluarga belah suami. Sederhana itu indah. Rezeki Allah SWT beri keluarga baharu yang seronok.
“Ibu dan bapa mentua saya memang ‘edisi terhad’,” ujarnya.
Pada masa sama, pelakon drama 7 Hari Mencintaiku 3 itu juga menzahirkan ucapan terima kasih kepada keluarganya dan juga mertua kerana bersusah payah memastikan majlis yang diatur berjalan lancar.

“Terima kasih untuk setiap keluarga saya dan juga suami. Saya sangat hargai kesungguhan semua siapkan majlis dan datang jauh-jauh untuk bertandang.
“Saya dan keluarga sangat gembira. Semoga Allah berikan kesihatan dan tenaga untuk semua,” ujarnya.
Meninjau ruangan komen, rata-rata pengikutnya dalam Instagram memuji sikap rendah diri Reen yang kelihatan gembira diraikan dalam suasana kampung walaupun dirinya berstatus artis terkenal.
“Relaks Reen sanding dengan adik ipar,” puji seorang netizen.
“Dia (Reen) artis terkenal pun tak kisah bersanding dengan pasangan lain. Ala kadar sahaja kendurinya. Reen memang terbaik!” kata seorang lagi pengikutnya.
“Reen Rahim ke? Terbaik. Ringkas sahaja majlisnya,” kata seorang pengguna Instagram.
Menerusi video yang dikongsikan dalam Instagram, Reen dan suaminya, Ahmad Nur Hazim Zainal Abidin, 29, segak serta anggun mengenakan busana pengantin songket berona hijau, manakala adik ipar dan juga isteri memakai songket berwarna ‘maroon’.
Berdasarkan komen yang ditinggalkan seorang netizen, difahamkan majlis resepsi tersebut diadakan di Parit Changkat, Sungai Besar, Selangor.
Terdahulu, Reen dan Hazim mendirikan rumah tangga pada 24 Disember tahun lalu di Bora Ombak Marina, Putrajaya. – KOSMO! ONLINE


Perpustakaan digital, galeri Islam bakal menjadi tarikan baharu bangunan Istana Mustika Embun
Oleh MOHAMAD FAIZAL HASHIM

24 Januari 2023, 3:36 pm
JOHOR BAHRU – Sultan Johor, Sultan Ibrahim Sultan Iskandar bertitah perpustakaan digital dan galeri Islam bakal menjadi ruangan informatif di Bangunan Istana Mustika Embun, di sini.
Baginda bertitah, perpustakaan bukan sahaja merupakan gedung ilmu penting, malah galeri Islam itu perlu dilengkapi dengan sumber-sumber rujukan penting, sejarah perkembangan Islam di Johor serta senarai nama mufti-mufti Johor.
“Persembahan karya-karya sejarah perkembangan Islam Johor yang lebih informatif bakal menarik kehadiran pengunjung khususnya generasi muda.
“Ia bukan sahaja bakal menjadi satu tempat rujukan penting, malah berupaya meningkatkan lagi kefahaman serta sejarah dan sumbangan mufti-mufti Johor terdahulu,” titah Baginda kepada Royal Press Office (RPO) pada hari ini.
Terdahulu, Sultan Johor berkenan menerima mengadap Mufti Johor, Datuk Yahya Ahmad dan Pengarah Jabatan Agama Islam Negeri Johor, Datuk Md. Rofiki Shamsudin.
Pada pertemuan itu, Yahya mempersembahkan kepada Baginda kertas kerja perkembangan semasa cadangan projek pemuliharaan semula bangunan Istana Mustika Embun.

Bangunan Istana Mustika Embun yang terletak di Jalan Abdul Rahman Andak diwakafkan tanahnya oleh Almarhumah Tunku Ampuan Mariam Almarhum Sultan Abu Bakar telah diwartakan sebagai monumen lama dan tapak tanah bersejarah oleh Yayasan Warisan Johor.
Kos pembinaan ditanggung oleh Perbendaharaan Negeri Johor melalui Tabung Amanah Warisan Negeri Johor.
Yahya bersama Rofiki turut mempersembahkan kepada Baginda mengenai hal ehwal Islam Johor. – KOSMO! ONLINE


Jangan nampak alim di luar sahaja – Isham Jalil
Oleh KOSMO!

24 Januari 2023, 3:43 pm
PETALING JAYA – Ketua penerangan UMNO, Isham Jalil sekali lagi mengingatkan kepimpinan Pas agar tidak nampak alim di luar sahaja sedangkan di belakang membuat perkara batil dan munafik.
Beliau dalam satu hantaran di Facebooknya berkata, sifat seperti menggunakan agama dan menunggang ayat-ayat al-Quran itu turut dibenci Rasulullah.
Isham berkata demikian sebagai respons kepada kenyataan yang dibuat Ketua Penerangan Pas Pusat, Khairil Nizam Khairudin dan Ketua Pemuda Pas, Ahmad Fadhli Shaari berhubung isu bayaran wang kepada pengundi.
“Khairil, Fadhli, dulu dan kini puak-puak kamu yang suka tuduh orang lain rasuah dan kononnya kamu bersih.
“Tetapi baru dilihat kini bahawa sebenarnya puak-puak kamu yang paling banyak rasuah orang. Tanpa segan silu dan rasa malu puak-puak kamu rasuah pengundi dengan menggunakan nama Allah. Mungkin Allah SWT ingin buka dan tunjukkan kebatilan ini,” katanya.
Isham berkata, tabiat kedua-dua individu itu semakin teruk sejak bergabung dengan Parti Pribumi Bersatu Malaysia (BERSATU) serta lebih selesa memilih jalan yang sesat.

“Kamu tidak lagi guna tin milo tetapi sudah pandai duduk hotel lima bintang semasa kempen pilihanraya sehingga sudah tidak boleh membezakan antara sedekah dan rasuah. Usah gelap mata dengan duit.
“Matlamat untuk menang tidak menghalalkan cara. Biar kita bersusah atas landasan perjuangan yang betul dan ikhlas dari bersenang atas landasan perjuangan yang salah,” ujarnya.
Katanya, keberkatan dalam perjuangan dan bagaimana sesebuah parti politik itu menang adalah penting, bukan sahaja matlamat kemenangan itu.
“Biar kita kalah bermaruah daripada menang dengan rasuah.
“Muhasabah dan bertaubatlah sebelum terlambat. Kembalilah ke jalan yang lurus. Ihdinas siratal mustaqim,” katanya.
Terdahulu, Timbalan Perdana Menteri, Datuk Seri Ahmad Zahid Hamidi membidas kenyataan Presiden Pas, Abdul Hadi Awang yang mengatakan pemberian wang tunai sewaktu kempen pilihan raya hanyalah ibarat sedekah kepada pengundi. – KOSMO! ONLINE


Korbankan kerjaya doktor demi lilin
Oleh SAIRUL ZAMRI MISRANI

24 Januari 2023, 4:16 pm
KUALA LUMPUR – “Selagi suami reda dan beri sokongan, saya akan teruskan juga,” demikian ungkapan yang mengubah 360 darjah hidup wanita kelahiran Tapah, Perak itu sekitar tiga tahun lalu.
Bekas doktor veterinar, Dr. Nurul Nadia Rashid yang juga ibu kepada seorang cahaya mata itu tekad meninggalkan kerjaya profesional tersebut kerana yakin perniagaan kecil-kecilan lilin wanginya berjenama Candlenuts mampu pergi jauh dan diterima.
Beliau sebelum ini tidak pernah terfikir bahawa minat mendalamnya dalam penghasilan lilin wangi sebagai hobi satu ketika dahulu mampu menjana pendapatan lumayan.
“Kalau ikutkan, minat buat lilin sendiri itu memang ada sejak 2016 dan mula berdikit-dikit menjualnya dalam platform online.
“Setelah memikirkan masak-masak dan lebih daripada lima tahun bergelar doktor veterinar, saya ambil keputusan untuk noktahkan segala-galanya.
“Atas sokongan dan dorongan suami, kami memulakan perniagaan lilin secara sepenuh masa dari rumah sewa selepas saya dan dia sama-sama sepakat berhenti kerja,” ujarnya.

Pengorbanan berbaloi meninggalkan kerjaya sebagai doktor veterinar, kini Nurul Nadia mampu meluaskan empayar perniagaannya.
Ditebak mengenai keputusan getir yang diambil sebelum bergelar usahawan berjaya, wanita berusia 32 tahun ini mengakui pernah berada dalam situasi dilema.
Katanya, momen yang paling tidak dapat dilupakan adalah apabila keluarga sendiri langsung tidak menyokong keputusan tersebut dan berulang kali menasihatkannya untuk berfikir secara rasional.
Berkongsi mengenai kejayaan yang dikecapi, Nurul bersyukur meskipun perniagaannya masih baharu, namun berkat usaha gigih tanpa rasa jemu akhirnya membuahkan hasil.
“Daripada perniagaan ini saya dapat berkongsi rezeki dengan menawarkan pekerjaan kepada orang lain.
“Sehingga kini, syarikat Maximus Aroma Sdn. Bhd. mempunyai 15 orang staf, lebih 1,500 reseller berdaftar.
“Pada tahun ini, kami menyasarkan untuk menambah bilangan reseller tiga kali ganda menjadikannya 5,000 pengedar secara keseluruhan,” katanya.
Lebih membanggakan, Nurul bersyukur syarikatnya kini mempunyai kilang sendiri berkeluasan 6,000 meter persegi dan merupakan kilang lilin wangi bumiputera pertama di Malaysia.
Sebahagian daripada kakitangan Nurul yang menyokong bisnes sehingga kini mampu melahirkan jutawan.
“Jika tiada aral melintang, pada tahun hadapan kami akan buka outlet di pusat beli-belah dan sebagainya.
“Kami juga berhasrat mahu lahirkan lebih ramai usahawan berstatus jutawan dengan hanya menjual lilin wangi yang kini menawarkan lebih daripada 30 jenis bauan menarik,” katanya.
Menutup bicara, Nurul menerusi syarikatnya optimis untuk memecahkan rekod jualan sebanyak RM7 juta berbanding RM3.3 juta tahun lalu yang disumbang dengan kapasiti pengeluaran kilang baharu miliknya itu.


Ismail Sabri kesal kerajaan Sweden benarkan tindakan bakar al-Quran
Oleh NUR HUDA MUSA

24 Januari 2023, 4:24 pm
PETALING JAYA – Bekas Perdana Menteri, Datuk Seri Ismail Sabri Yaakob meluahkan rasa kesal dengan tindakan kerajaan Sweden yang membenarkan seorang ahli politik pelampau kanan, Rasmus Paludan membakar al-Quran di hadapan Kedutaan Turkiye di Stockholm baru-baru ini.
Ismail Sabri dalam satu hantaran di Facebook berkata, tindakan itu telah mengguris serta membangkitkan kemarahan umat Islam di seluruh dunia.
“Sweden sepatutnya sedar mereka tidak hidup bersendirian di dunia ini malah mempunyai negara sahabat berpenduduk Islam.
“Kebebasan bersuara dan hak asasi manusia bukanlah alasan untuk menghalalkan perbuatan ini kerana ia jelas bertentangan dengan nilai mana-mana agama sekalipun,” katanya di sini hari ini.
Beliau berkata, kerajaan Sweden harus memohon maaf kepada seluruh umat Islam dan bukan hanya menzahirkan rasa simpati melalui media sosial.
“Kebebasan bersuara seharusnya dilaksanakan dengan cara yang bertanggungjawab melalui dialog dan toleransi,” ujarnya.

Terdahulu,Paludan, pemimpin parti ‘Stram Kurs’, diberikan kebenaran membakar al-Quran di luar Kedutaan Turkiye di Stockholm yang membangkitkan kemarahan penganut Islam di seluruh dunia.
Tindakan Paludan itu dikecam oleh beberapa buah negara Islam di seluruh dunia termasuk Malaysia. – KOSMO! ONLINE


Lapor jika ejen caj lebih RM15,000 bagi khidmat ‘orang gaji’
Oleh KHAIRUL MOHD. ALI

24 Januari 2023, 4:08 pm
JOHOR BAHRU – Konsul Jenderal Republik Indonesia (KJRI) Johor Bahru menasihati rakyat Malaysia yang mahu mendapatkan perkhidmatan orang gaji agar membuat aduan jika ejen meletakkan harga melebihi RM15,000 bagi seorang pekerja.
Konsul Jenderal KJRI Johor Bahru, Sigit S. Widiyanto berkata, hal itu kerana pihaknya masih menerima aduan terdapat ejen mengenakan bayaran melebihi had ditetapkan melalui memorandum persefahaman (MoU) antara kedua-dua negara, tahun lalu.
Menurut beliau, MoU yang ditandatangani pada April 2022 itu bertujuan untuk memberikan perlindungan kepada kedua-dua pihak iaitu pekerja asing dan majikan.
“Sejak MoU dirmeterai, dianggarkan sebanyak 1,000 permohonan dibuat bagi mendapatkan pekerja warga Indonesia dibuat setakat ini. Jumlah itu dijangka terus meningkat berdasarkan permintaan semasa.
“Berdasarkan MoU itu, had maksimum dikenakan ejen bagi mendapatkan pekerja domestik adalah tidak lebih RM15,000, namun kita masih terima aduan ada ejen mengenakan bayaran sehingga RM20,000 dan  RM30,000.
“Sehubungan itu, kita menasihati rakyat Malaysia untuk membuat laporan kepada KJRI bagi memastikan perkara itu tidak berlaku kerana ia menjadi satu kesalahan,” katanya selepas menghadiri Majlis Ramah Mesra KJRI Johor Bahru bersama Kelab Media Johor, di sini hari ini.

Tambah Sigit, pihaknya juga meminta majikan Malaysia dan Indonesia yang tidak mempunyai permit kerja sah di negara ini agar memanfaatkan program Rekalibrasi Tenaga Kerja (RTK) 2.0 yang bermula 27 Januari ini.
“Kita akui, mungkin masih ramai majikan yang menawarkan kerja kepada warga Indonesia secara tidak sah. Ramai juga rakyat Indonesia yang masuk ke Malaysia guna visa pelancong, tetapi tidak pulang selepas tempoh 30 hari tamat.
“Jadi dengan adanya program RTK 2.0 yang dilaksana kerajaan Malaysia, kita menyeru majikan dan rakyat Indonesia untuk membuat permohonan bagi mendapatkan dokumen diperlukan. – KOSMO! ONLINE


Amaran hujan berterusan di 7 negeri sehingga esok
Oleh NURUL IZZATI ZAINI

24 Januari 2023, 4:05 pm
PETALING JAYA – Jabatan Metreologi (MetMalaysia) mengeluarkan amaran hujan berterusan di tujuh negeri sehingga esok.
MetMalaysia menerusi kenyataan berkata, hujan lebat berterusan kategori bahaya dan buruk itu dikeluarkan buat beberapa kawasan di Johor.
“Antara kawasan yang terlibat adalah Segamat, Kluang, Mersing, Kulai, Kota Tinggi, Johor Bahru, Tangkak, Muar, Batu Pahat dan Pontian.
“Di Sabah pula, kawasan yang diramal adalah Sandakan (Telupid, Kinabatangan, Beluran dan Sandakan) dan Kudat (Pitas dan Kudat).
“Turut terlibat iaitu Pedalaman (Tambunan), Pantai Barat, Tawau (Lahad Datu), Kudat (Kota Marudu) dan Sandakan (Tongod) yang mana dijangka mengalami hujan berterusan kategori buruk dan waspada,” katanya, hari ini.
Tambah MetMalaysia, amaran hujan berterusan kategori yang sama turut dikeluarkan di Pahang melibatkan kawasan Pekan, Rompin, Maran, Kuantan dan Bera.

Sementara itu, di Sarawak, cerapan cuaca meramalkan hujan berterusan di Kuching, Serian, Samarahan, Betong, Sarikei (Sarikei dan Meradong), Mukah, Bintulu (Bintulu), Sri Aman, Sarikei (Pakan dan Julau), Sibu, Bintulu (Tatau dan Sebauh) dan Miri (Subis, Beluru, Miri dan Marudi.
“Amaran hujan berterusan kategori waspada turut dikeluarkan di seluruh kawasan di Melaka manakala Negeri Sembilan melibatkan Kuala Pilah, Rembau, Jempol dan Tampin),” ujarnya. – KOSMO! ONLINE


Tiga rumah musnah dalam kebakaran
Oleh SITI NOR MAS ERAH AMRAN

25 Januari 2023, 9:52 pm
SEBERANG PERAI – Tiga buah rumah berhampiran Masjid Al Hidayah di Jalan Kuala Muda, Kepala Batas di sini musnah dalam satu kejadian kebakaran petang tadi.
Jurucakap Jabatan Bomba dan Penyelamat Malaysia (JBPM) Pulau Pinang berkata, pihaknya menerima panggilan berhubung kejadian itu pada pukul 6.24 petang.
Menurutnya, anggota dari Balai Bomba dan Penyelamat (BPP) Kuala Muda dibantu BPP Kepala Batas bergegas ke lokasi.
“Kebakaran melibatkan tiga buah rumah kelas B dengan anggaran keluasan setiap rumah 20×50 kaki persegi.
“Kemusnahan akibat kebakaran dianggarkan sebanyak 80 peratus dan tiada mangsa yang dilaporkan terlibat dalam kejadian terbabit,” katanya dalam kenyataan, di sini hari ini.
Dalam operasi yang diketuai Pegawai Bomba Kanan 2, Khairol Anuar Norshah itu, kebakaran dapat dikawal sepenuhnya pada pukul 6.50 petang. -KOSMO! ONLINE.


Banjir: 196 aset, 976 pegawai dan anggota digerakkan
Oleh ADNAN IBRAHIM

25 Januari 2023, 9:21 pm
KLUANG – Sebanyak 196 aset melibatkan 70 buah bot, 69 buah lori, 45 buah kenderaan pacuan 4 roda serta 12 buah land rover daripada pelbagai agensi digerakkan bagi kerja-kerja membawa keluar mangsa banjir di seluruh negeri Johor.
Ketua Polis Johor, Datuk Kamarul Zaman Mamat berkata, kerja-kerja menyelamat mangsa melibatkan 976 pegawai dan anggota daripada Polis DiRaja Malaysia (PDRM), Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM), Angkatan Tentera Malaysia (ATM), Pasukan Gerakan Am (PGA) dan lain-lain lagi.
Katanya, kejadian banjir kali ini melibatkan enam daerah dengan 38 buah Pusat Pemindahan Sementara (PPS) sudah dibuka yang menempatkan seramai 3,925 sehingga pukul 6 petang ini.
“Daerah-daerah yang terlibat pula adalah di Segamat melibatkan 395 keluarga (1419 mangsa), Kota Tinggi 138 keluarga (569 mangsa), Kluang 330 keluarga (1145 mangsa), Mersing 160 keluarga (424 mangsa), Batu Pahat 36 keluarga (130 mangsa) dan Muar 61 keluarga (238 mangsa).
” Di Kluang, enam perkampungan Orang Asli iaitu Kampung Orang Asli Pucur, Sungai Peroh, Sedohok, Kuala Sengka, Air Pasir dan Berasau melibatkan seramai 647 mangsa juga sudah terputus perhubungan dengan bekalan makanan bertahan sehingga esok.
“Turut berhadapan masalah sama adalah kira-kira 1,700 pekerja di dalam 14 buah ladang kelapa sawit di Kahang,”katanya kepada Media di Balai Polis Kahang, hari ini.

Turut hadir sama adalah Panglima Tujuh Briged Brigedier Jeneral Mohamad Suria Mohamad Saad, Ketua Balai Bomba dan Penyelamat Kluang, Penolong Penguasa Bomba Fauzi Mohd NohNoh dan Pegawai Pemerintah Batalion ke Lima Pasukan Gerakan Am (PGA).
Menurut Kamarul Zaman lagi, pihaknya akan mengusahakan gerakan menghantar bantuan kepada semua kampung dan ladang terlibat esok sama ada melalui bot atau helicopter dari JBPM, ATM dan PDRM.
“Jalan yang ditutup untuk semua lalulintas adalah Jalan Jabi – Bukit Tempurung (Segamat), Jalan Kampung Tungku Tiga – Felda Pemanis (Segamat) dan Kilometer 151 Jalan Johor Bahru – Seremban (Labis).
“Manakala tanah runtuh berlaku di No 311A Blok 13 Jalan Mangga, di Felda Linggiu Bandar Tenggara dan Kilometer 10.2 Jalan Seelong – Ulu Tebrau menghala ke Kota Tinggi,”katanya.
Menurut Kamarul Zaman, orang ramai yang enggan berpindah ke PPS atas alasan takut rumah dicerobohi boleh dikenakan tindakan Mahkamah oleh pihak berkuasa.-KOSMO! ONLINE.


Ribut petir di Sabah, Sarawak malam ini
Oleh NURUL IZZATI ZAINI

25 Januari 2023, 8:00 pm
PETALING JAYA- Ribut petir, hujan lebat dan angin kencang diramalkan di beberapa kawasan di Sabah dan Sarawak malam ini.
Jabatan Meteorologi (MetMalaysia) menerusi kenyataan di laman sesawangnya berkata, seluruh kawasan di Labuan dan kawasan di Sabah seperti Pedalaman (Sipitang, Tenom, Kuala Penyu, Beaufort dan Keningau), Tawau (Lahad Datu) dan Sandakan (Tongod) akan berdepan dengan cuaca buruk ini.
“Di Sarawak, kawasan yang terlibat adalah Kuching, Samarahan (Samarahan dan Asajaya), Betong, Sarikei (Sarikei dan Meradong), Sibu (Sibu dan Selangau), Mukah, Bintulu (Tatau), Miri (Miri dan Marudi) dan Limbang,” katanya.
Dalam pada itu, MetMalaysia turut mengeluarkan amaran hujan berterusan di lima negeri sehingga esok dan 30 Januari depan.
Ujarnya, hujan lebat berterusan kategori bahaya dikeluarkan di beberapa kawasan sekitar negeri Johor dan Sabah.
“Amaran hujan berterusan kategori buruk dikeluarkan di beberapa daerah di Pahang, Melaka, Sarawak dan Sabah.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE.


Bomba selamatkan jari kanak-kanak tersepit penutup tempat basuh tangan
Oleh ASLIZA MUSA

25 Januari 2023, 10:00 pm
TAIPING – Anggota bomba terpaksa dipanggil bagi membantu mengeluarkan jari seorang kanak-kanak yang tersepit pada penutup tempat basuh tangan di Kampung Jana Baru, Kamunting di sini hari ini.
Ketua Balai Bomba dan Penyelamat (BBP) Kamunting, Mohd. Fakrul Radzi Bemawi berkata, sepasukan tujuh anggota dihantar ke lokasi kejadian selepas menerima maklumat pada pukul 5.48 petang.
Katanya, setibanya di sana, didapati kanak-kanak lelaki berusia empat tahun itu telah tersepit jari tangan kanannya pada penutup berkenaan.
“Anggota menggunakan peralatan khas untuk memotong penutup tempat basuh tangan itu. Operasi mengambil masa kira-kira lima minit.
“Kanak-kanak itu mengalami luka kecil pada jari telunjuk dan diberikan rawatan awal oleh anggota. Operasi yang diketuai komander operasi, Abdul Karim Bari itu tamat pada pukul 6.08 petang,” katanya. – KOSMO! ONLINE.


Lawatan rasmi ke Brunei membuahkan hasil – Anwar
Oleh KOSMO!

25 Januari 2023, 9:56 pm
PETALING JAYA – Perdana Menteri, Datuk Seri Anwar Ibrahim menyifatkan lawatan rasminya selama dua hari ke Brunei membuahkan hasil yang pasti membawa manfaat bersama kepada kedua-dua buah negara.
Beliau yang mengakhiri lawatannya ke negara tersebut petang tadi berkata, kunjungan itu juga amat besar makna kepada dirinya memandangkan Brunei merupakan negara sahabat yang begitu rapat bagi Malaysia.
“Saya memanjatkan doa ke hadrat Ilahi agar hubungan erat Malaysia dan Brunei akan terus diperkukuhkan, diberkati dan diberi perlindungan yang berpanjangan oleh Allah S.W.T,” katanya dalam hantaran di Facebook hari ini.
Anwar yang juga Menteri Ekonomi berkata, beliau dalam lawatan itu antara lain membangkitkan mengenai Rundingan Pemimpin Tahunan (ALC) yang menjadi wadah utama bagi kedua-dua pemimpin negara membincangkan isu-isu berkepentingan bersama.
Menurutnya, tahun ini Malaysia akan menjadi tuan rumah bagi ALC ke-24 dan beliau mengalu-alukan keberangkatan Sultan Brunei, Sultan Hassanal Bolkiah serta delegasi ke Malaysia bagi meneruskan tradisi musyawarah antara pemimpin kedua-dua buah negara.
Kata Anwar, beliau turut menzahirkan ucapan tahniah ke atas Sultan Hassanal, negara Brunei serta seluruh rakyatnya di atas Sambutan Ulangtahun Kemerdekaan kali ke-39 tidak lama lagi.

“Mendoakan negara Brunei Darussalam kekal menikmati kemakmuran, kesejahteraan dan rakyatnya hidup aman sejahtera di bawah naungan Paduka Seri Baginda Tuanku,” katanya.
Selain itu, katanya, beliau dan Sultan Brunei menyaksikan majlis menandatangani Memorandum Persefahaman (MoU) antara Lembaga Pembangunan Pelaburan Malaysia (MIDA) dengan Brunei Investment Agency (BIA).
Jelas beliau, MoU itu akan membuka peluang kepada kedua-dua negara untuk mengembangkan pelaburan di dalam sektor baharu yang menjadi kepentingan bersama antaranya sektor minyak dan gas hiliran, ekonomi digital, pembuatan pintar, pertanian pintar, kecerdasan buatan atau ‘artificial intelligence’ (AI), pelancongan dan industri makanan halal.
“Paduka Seri Baginda Sultan dan saya bangkitkan beberapa perkara antaranya isu persempadanan yang harus dipesatkan, selain menyentuh isu pelaburan, petroleum dan gas, pelancongan dan Ibu Kota Nusantara yang secara tidak langsung akan membuka peluang besar kepada Brunei dan Malaysia menerusi Sabah serta Sarawak.
“Paduka Seri Baginda Sultan dan saya yakin hubungan Malaysia-Brunei akan terus diperat dengan adanya hubungan persahabatan yang cukup istimewa antara kami berdua,” katanya. – KOSMO! ONLINE.